Bost gune, azoka bakarra, 'Euskarak batzen gaitu' lelopean | El Diario Vasco\nTolosa GoierriBost gune, azoka bakarra, 'Euskarak batzen gaitu' lelopean\nBost gune, azoka bakarra, 'Euskarak batzen gaitu' lelopean\nIban Balerdi, Maide Aldasoro, Joxepa Madariaga, Argider Arano eta Xabier Albisu aurkezpenea.\nHilaren 15, 16 eta 17an Ataun, Beasain, Lazkao, Ordizia eta Segurak antolatu dute euskal liburu eta disko azoka\nDV LAZKAO. Martes, 12 diciembre 2017, 08:12\nDurangoko Euskal Liburu eta Disko azoka pasata, goierritarren txanda izango da datozen egunetan, Ataun, Beasain, Lazkao, Ordizia eta Segurako elkarte eta gizarte eragile ezberdinek antolatutako azoka ospatuko baita Goierrin, datorren asteburuan. Bost gune eta bost forma izango ditu aurtengoan ere; Kultur Elkarte, Euskara Elkarte, Gazte Asanblada, Ikastetxe, musika-eskola, euskaltegi, kultura zale, irakurle, Udalek eta bost herrietako liburu-dendek elkarlanean antolatua eta Goierritarrei euskal kultur eskaintza egiteko asmoz pentsatua, urtero moduan.\n1989an Lazkaon jaio zen ekimen honek euskal kultura herri guztietan zabaltzea izan du xedea eta gutxinaka joan da haunditzen, helburu honekin, lanera batu direnen taldea. Lehenengo Ataun (2006), gero Segura (2007), ondoren Ordizia (2009) eta azkenik Beasain (2012). Bost izan dira aurtengoan ere azoka antolatzeko elkarlanean jardun duten herri goierriarrak eta bost herri hoietako ordezkariak bildu ziren atzo, Lazkaoko Gerriko liburu-dendan, goierritarrei azoka aurkezteko.\nOstiraletik igandera izango dira zabalik aurten bost guneak, abenduaren 15, 16 eta 17an, eta azkeneko urteei jarraiki, ez dira faltako 2017an argitara emandako liburu nahiz CD edota jokoak bertan; ezta herritarrak erakartzeko ekintzak ere. Jatekoak eta edatekoak egongo dira, mahai inguru, trikitilari nahiz bertsolarien emanaldiak, liburu aurkezpenak, literatura tailerrak... Erosketak guztiak %15eko deskontuarekin egin ahal izango dira gainera, bost herrietako udalei esker.\n'Kultur gosea asetzeko'\nAtaunen 18:00etan irekiko da azoka, ostiralean, San Martingo Herri Antzokian aurtengoan. 18:30ean, Ataungo Irakurle Taldearekin elkarlanean, 'Nola iritxi naiz honaino' liburua landuko dute Kattalin Miner idazlearen laguntzaz eta 19:30ean disko berria aurkeztuko du Unidad Alavesa taldeak.\nLarunbatean 'Herritarren txokoa' deitu diote goizeko egitarauari, ataundarrak izango baitira azokako protagonista. Ioar Aizpuruak 'Ataun irratia' proiektua aurkeztuko du 12:00etan eta 12:30ean Joan Arin Dorronsoro liburuaren bigarren edizioa aurkeztuko dute, Izaskun Egiguren idazlearen eskutik. Arratsaldean, Alberto Iratzuk 'Rocka puntua!' liburua aurkeztuko du 18:00etan eta Bi Bala taldearen 'Arazo modernoak' diskoaren aurkezpena egingo dute ondoren, 19:00etan.\nIgandean, amaitzeko, haurren- tzako ipuin kontaketa saioa izango da 11:00etan, Herri eskolako ikasleen eskutik, eskulan tailerra 12:00etan, NAZArekin elkarkanean, eta Tere Irastorzaren 'Txoriak dira bederatzi' liburuaren aurkezpena, 13:00etan. Azokaren ordutegia honakoa izango da: ostiralean 18:00etatik 20:00etara, larunbatean 11:00etatik 14:00etara eta 16:00etatik 20:00etara, eta igandean 11:00etatik 14:00etara.\nBeasainen, Gernika pasealekuan izango da azoka, urtero moduan; ostiralean 11:00etatik 13:00etara eta 17:00etatik 20:00etara, larunbatean 11:00etatik 14:00etara eta 17:00etatik 20:00etara, eta igandean 11:00etatik 15:00etara. Ostiral goizean ikasleek bisitatuko dute azoka, gabonetako kartel lehiaketaren sari banaketa egingo baita bertan, baina arratsaldean izango da irekiera ofiziala, irakurle taldekoekin; Mikel Etxabururen 'Lo zaudela zabalduko dizkizut begiak' liburuaren inguruko solasaldia egingo dute 17:30ean. Larunbatean, berriz, Musika Eskolako trikitilariak izango dira 12:00etan, giroa berotzen, 'June eta meategiko iheskariak' liburuaren aurkezpena egingo dute 13:00etan, eta kantu-jira arratsaldeko 18:30ean, amaitzeko.\nOrdizian Zuhaiztin izango da aurtengo azoka, Barrenako espazio arazoak direla eta, Labealde okindegiaren aldameneko lokalean. Ostiralean irekiko da 17:00etatik 20:00etara, larunbatean 10:00etatik 13:30era eta 17:30etik 20:00etara, eta igandean 11:00etatik 14:00etara.\nSeguran, Botika Xahar kulturgunean izango da aurten ere euskal liburu eta disko azoka; ostiralean 18:30etik 20:30era, larunbatean 11:00etatik 14:30era eta 17:00etatik 20:30era, eta igandean 11.00etatik 14.00etara. Ostiralean herriko egutegirako argazki lehiaketako sari-banaketa egingo da bertan, eta Azpilla dantza taldeko errifaren zozketa. Herriko koruak emanaldia eskainiko du gainera eta gazta eta ardoa banatuko dira hurbiltzen direnen artean.\nBaina azokaren egitaraua zabaldu asmoz, beste bi saio ere antolatu dituzte. Gaur, Jakoba Rekondoren 'Landareak lantzen' liburuaren aurkezpena egingo dute kulturetxean, 19.00etan, eta abenduaren 18an, Joseba Insausti segurarrak 'Euskara berri modernoa egiten' hi-tzaldia eskainiko du. Azken hau ere kulturetxean izango da, 19.00etan.\nLazkaon, urtero moduan, plazako frontoiean egingo da azoka. Ostiralean zabalduko da, 16:30etik 20:00etara; larunbatean egun guztian zehar egongo da irekita, 10:00etatik 20:00etara, eta igandean, goizez, 11:00etatik 14:00etara. Jolasak eta bertsolariak egongo dira larunbatean eta asteburu guztian zehar, hotzari aurre egiteko, salda eta txokolate beroa. Ikastolako ikasleek bigarren eskuko jostailuak ere salduko dituzte, merkatu txikian.\nAtaungo antolatzaileek jolas txiki batera gonbidatu nahi dituzte gainera herritarrak, twiter bidez. Bakoitzak bere sormena landuz, kontakizun edo ipuin txikiak egin behar ditu istoriotxo hauekin azoka apaintzeko. #ataunipuinak traola erabiliz, tuit batean kabitzen den istorioa kontatu behar da, nahi izanez gero irudi edo bideo batez lagunduta, baina bakoitzaren sormenetik ateratakoa izan behar du (ez du balio abesti edo ipuin batetik hartutako esaldia izatea). Asteburu guztian zehar egingo dira ikusgai ipuin guzti hauek azokan eta parte hartzaile guztien artean, bertan gastatzeko 20 euroko bale bat zozketatuko da gainera larunbatean.


Pandemiak egoera zaildu du Hendaiako atxikitze zentroan | Angula Berria\nHasiera » Pandemiak egoera zaildu du Hendaiako atxikitze zentroan\n2019. urtean 355 migratzaile pasatu ziren Hendaiako atxikitze zentrotik. Pandemiak egoera gogortu die bertan diren migratzaileei.\nberria.eus. Oihana Teyseyre Koskarat.- Urtero ematen ditu migrazioari buruzko datuak Cimade elkarteak, baina 2019ko datuek badute berezitasun bat: 2019ko urtarrilaren lehenetik, atxikitze epea luzatzea erabaki zuen Frantziako Gobernuak, 45 egunetik 90 egunera. Maite Etxeberri Cimade elkarteko langilea da, eta Hendaiako atxikitze zentroan egiten du lan, paperik gabekoei kontseilu juridikoak ematen.\n« Atxikitze zentroan egoteko epea, berez, kanporaketa bidaia prestatzeko epea da. Lehen, 45 egunekoa zen, eta orain, 90 egunekoa. 2019an, atxiloketa gehiago gertatu dira, baina kanporatze gehiago ez. Epea luzatu dute, baina argi da debalde dela, ez baitute lortzen kanporatzen ». 90 eguneko epea gaindituta, Frantziako Administrazioa behartua da pertsona askatzera; baina Frantziako Poliziak berriz kontrolatzen badu, berriz sar dezakete atxikitze zentrora.\n2020. urteko daturik ez dute eman oraindik, baina « urte zaila » izan da Cimade elkartearentzat. Pandemian, Hendaiako atxikitze zentroa hetsi zuten; alta, prozedura zenbait ez dira bertan behera gelditu, eta hainbat auzi saio modu telematikoan egin dituzte. « Arazo bat sortzen du horrek, eta botereen bereizketa zalantzan ezartzen ditu, Polizia eta Justizia nahasten ahal direlako », salatu du Julie Aufore Cimadeko langileak. Izan ere, atxilotze zentrotik egiten zituzten bideokonferentziak, hain justu, Poliziak kudeatzen duen egituran.\nZentroa ekainean ireki zuten berriz, baina pertsona gutxiagorentzat. Berez, 24 leku ditu zentroak, eta hamabi lekura mugatu zuten udan. Iragan astetik, ordea, hamasei pertsona hartzen ahal dituzte. Maite Etxeberri: « Arazo sanitario bat da. Hamabi gela badira gizonentzat; beraz, batzuek binaka lo egin behar dute. Emazteentzako diren sei lekuak iritsi berri diren gizonentzako baliatzen dituzte, medikuaren azterketa egin aitzin ».\nBestalde, pandemiak zalantzan jarri ditu kanporaketa prozedurak, herrialde batzuek mugak itxi dituztelako. Atzo, Baionako auzitegiak bi hilabeteko kartzela zigorra eta Frantzian egoteko hiru urteko debekua ezarri zion Boli Kostako gizon bati. Etxeberri: « PCR testa egitea da Boli Kostara itzultzeko baldintza. Gizonak ukatu egin zuen, kanporaketa saihesteko. Baina Prokuradoreak segidak eman ditu, eta, PCRari uko egin dionez, bi hilabeteko kartzelaldia ezarri dio. Horrez gain, hiru urtez izanen du Frantziara sartzeko debekua ».


Txorierriko Mankomunitatea - Uribealdeko Gurutze Gorriak eta Txorierriko Mankomunitateak pertsona zaurgarriak laguntzeko hitzarmena sinatu dute\nUribealdeko Gurutze Gorriak eta Txorierriko Mankomunitateak pertsona zaurgarriak laguntzeko hitzarmena sinatu dute\nSinatutako hitzarmenaren helburua zaurgarritasun egoera larrian dauden pertsonak artatzea da.\nPertsona horiek proiektu ezberdinen bitartez artatuko dira, eta, horien artean, dagoeneko abiarazi den "krisiak eragindako familiei laguntzea" proiektua da aipatzekoa.\nUribealdeko Gurutze Gorriak eta Txorierriko Zerbitzuen Mankomunitateak sinatu dute hitzarmena, inguruan zaurgarritasun egoera larrian dauden pertsonak artatu ahal izateko. Hitzarmenak, bereziki, honakoei lagundu nahi die: kide guztiak langabezian dituzten familiei, familia-zamaren bat duen pertsona nagusiei, zailtasunak dituzten etxeetan bizi diren neska-mutikoei, luzaz langabezian egon diren pertsonei, etxerik ez duten pertsonei eta langabezian dauden gazteei.\nHorregatik, Uribealdeko Gurutze Gorriak eta Txorierriko Zerbitzuen Mankomunitateak lankidetzan jardungo dute hemendik aurrera, proiektu ezberdinen bitartez, zaurgarritasun egoera dauden pertsonei arreta eta babesa eskaintzeko. Zentzu honetan, aipatzekoa da adieraztea proiektu horietako batzuk dagoeneko abiarazi direla, hala nola, krisiak eragindako familiei laguntzekoa.\nKrisiak eragindako familiei laguntzea: proiektu hau abian da dagoeneko eta laguntza zuzena eskaintzen die adinez txikikoak euren gain dituzten familiei. Gizarte langileen lanari esker, 0 eta 24 hilabete bitarteko jaioberrien behar espezifikoak betetzen ari dira, bai eta norberaren eta etxebizitzaren higieneari buruzkoak ere; izan ere, familia bakoitzari 0 eta 6 hilabete bitarteko jaioberrientzako higienerako pakete bat eta elikatzeko pakete bat ematen zaizkio, eta 6 eta 24 hilabete bitartekoentzat, berriz, elikatzeko pakete bat eta pixoihalak. Era berean, krisiak jotako familiak ere laguntzen dira, etxebizitzaren zein norberaren higienerako oinarrizko beharrak asez.\nEskola arrakasta: adin goiztiarretik eskolako lanari etekina ateratzeko (etorkizunean ikaskuntza prozesuan egon litezkeen zailtasunak saihesteko) eta, dagoeneko zailtasun horiek dituzten adin aurreratuko neska-mutikoak laguntzeko proiektua da. Gainera, Uribealdeko Gurutze Gorriak eta Txorierriko Zerbitzuen Mankomunitateak bizitza-estilo osasuntsuak bultzatu, askaltzeko espazioak sortu eta 5 eta 10 urte bitarteko nahiz 11 eta 14 urte bitarteko umeei zuzenduriko jarduerak egingo dituzte.\nEnplegu plana: proiektu hau Egaz Txorrierriren lankidetzarekin garatuko da, langabezian dauden 18 eta 30 urte bitarteko gazteak lan merkatura sar daitezen laguntzeko. Plan honen helburuen artean, besteak beste, ekoizpen ehuna gazteei hurbiltzea, enplegugarritasuna hobetzea eta lanpostu batean esperientzia profesionala izatea daude.\nGazteria: ekimen honen bitartez, hezkuntza eta prestakuntza integrala, intelektuala eta gizatiarra eskaini nahi zaie zaurgarritasun egoeran dauden haur eta gazteei, gizartean modu aktiboan parte hartu dezaten ahalbidetzeko. Horretarako, besteak beste, Giza Eskubideen eta haurtzaroaren esparruan lan egingo da, jarrera bortitzak prebenitzeko lan egingo da nerabe eta gazteekin eta osasunerako hezkuntza jorratuko da.\nHitzarmen honi esker, Uribealdeko Gurutze Gorriak eta Txorierriko Zerbitzuen Mankomunitateak arrazoi ezberdinak direla-eta zaurgarritasun egoera larrian dauden pertsona edo familien beharrei erantzun ahal izango dizkiete.


Natura, egunero dosi bat gutxienez\nNATURA: EGUNERO DOSI BAT, GUTXIENEZ\nEz da inolako sekretua naturaz inguraturik egotea oso onuragarria dela osasunarentzat. Hala ere, edozein herritako anbulatorio batetik errezeta eskuan dugula ateratzen garenean, errezeta horietan inoiz ez da horrelakorik ageri: mendian paseatu, atseden etxe batean igaro egun batzuk naturaz inguratuta, zuhaitzak besarkatu, hankutsik ibili belar gainean?? Medikuntza naturalak aspaldi-aspalditik erabiltzen ditu terapia gisa sendabelarrak, elikagaiak edo ura, baina naturak guregan efektu terapeutikoa izan dezan, nahikoa da zementua eta errepideak alde batera uztea eta landare, animalia eta lurrarekin kontaktuan egotea, arnasa hartzea, paseatzea eta menteari noraezean ibiltzen uztea. Frogatua dago ospitale bateko leihotik zuhaitzak ikusteak gutxitu egiten duela zirujia baten ondoren suspertzeko behar den denbora.\nAlbiste ona izango litzateke, berandu baino lehen, medikuntzak ?naturaren terapia? txertatzea bere protokoloetan. Japonian bada ?Basoko Medikuntza? izeneko diziplina bat, akademikoki arautua eta erabilera klinikoa duena. Diziplina horretako aditu ezagunenetako bat da Qing Li, eta berak frogatu ahal izan du basoko aireak modu iraunkorrean gutxitzen dituela kortisola eta adrenalina, gorabehera immunitario eta metabolikoekin lotzen diren estresaren hormonak hain zuzen.\nGizakiok ez gara irla bat, gure ingurunearekin lotura estua dugu; gure sistema immunea sentsoriala da, eta etengabeko truke-harremana du nerbio- eta hormona-sistemekin, eta nola ez, ingurunearekin. Neurri handi batean, harreman horien baitan dago gure osasuna.\nNaturak minak goxatzen ditu eta lehenago sendatzen laguntzen digu. Naturaz inguratuta paseatzen dugun bitartean edo, are hobeto, egun batzuk naturan igarotzen ditugunean, estresa, min sentsazioa eta ardurak nabarmen gutxitzen dira. Erlaxazioak gorputza berritzeko aukera ematen du. Giza gorputzaren eta ingurune naturalen arteko harreman sakon hori ezagutzen hasi baino ez gara egin; Qing Li-ren esanetan, badakigu naturaz inguratuta egoteak DHEA (sexu-hormonen aitzindaria) maila handitzen duela, eta hori lagungarria da bihotza babesteko, diabetesa prebenitzeko eta gizentasuna gutxitzeko.\nGure burmuineko zenbait egiturek etengabe interpretatzen dute ingurunean gertatzen dena, modu inkontziente eta autonomoan. Gure burmuinarentzat ez da gauza bera lorez betetako zelai batean ibiltzea edo hiri erdigunean; horren arabera, gure burmuinak oso agindu desberdinak ematen ditu, gaixotasunak agertzea edo sendatzea erraztu dezaketenak. Eta gainera, gorputzaren erantzuna bakoitzaren gustu pertsonaletatik kanpo geratzen da, pertsona hirizaleenak ere lotura neurobiologiko saihestezina duelako naturarekin, milioika urteko eboluzioaren emaitza. Lotura hori ama batek bere haurrarekin duenaren parekoa izan daiteke. Natura gure espeziearen AMA da, bere magalean babestuta sentitzen gara, beragandik urrun, galduta. Naturak onartu egiten gaitu; animaliek, landareek edo lurrak ez digute ezer eskatzen, garen bezalakoak onartzen gaitu: izaki bizidunak hainbeste biziren artean. Norbera den bezalakoa izateko baimen hori da sendatzeko balio handienetakoa duen efektu psikologikoa.\nGaixotasun gehienen arrazoiak ezezagunak dira, prozesu konplexuen ondorio dira, eta prozesu horiek ez dira soilik gorputz barruan gertatzen. Hartzen ditugun sustantziek ere ez dute den-dena azaltzen. Gertatzen zaiguna ulertzea errazagoa da kontuan hartzen badugu gurekin lotura estua duen ingurunea. Izan ere, gure bizi-espazioarekin eta gainontzeko izaki bizidunekin ditugun harremanen xehetasunak oso gutxi ezagutzen ditugu. Sare kimiko eta elektromagnetikoek gure gorputza zeharkatzen dute, eta ziurrenik, baita ezagutzen ez ditugun beste energia batzuk ere. Gizakia bizitzaren sare korapilatsu horren parte dela ulertzea ezinbestekoa da estrategia prebentibo eta terapia eraginkorragoak garatzeko.


Ignazio Zuloaga Kultur Gunea hainbat eraikin eta bildumak osaturiko multzoa da, ermita erromaniko baten aztarnak Arte Garaikidearekin lotutako proiektuak elkartzen dituztenak. Lanaren oinarria, aldiz, Ignazio Zuloagaren lanaren funtsezko bilduma eta bere lagun eta maisuen bilduma historikoa jarraitzen dute izaten.\nLekua: Ignacio Zuloaga Museoa\nInazio Zuloagak eta haren emazte Valentina Dethomasek, familiaren tradizio bikanari jarraitu nahian, museo hau pintorearen estudioaren ondoan egin zuten. Hor. Santiago Bidean zihoazen erromesen ermita eta ostatu izandako bat zegoen.\nMuseoak eta estudioak multzo bakarra osatezen dute kaperarekin eta kaperari erantsitako sahar kutsuko Claustro batekin. Museoa 1.921ean ireki zuten, Plazido Zuloagaren Eibarko tailerretik damaskinatu pieza garrantzitsuak ekarrita.\nKaperan ikus daitezkeen piezen artean, Baobieren Kristo jansenista, Quintín de la Torreren, Ama Doloretakoa ( biak Zuloagak polikromatuak ), erretaula gotiko bat eta taila erromanikoak ditugu.\nMuseoan, Zuloagaren biduma famatuetako arte lan hautatu batzuk daude ikusgai, denen buru XVI.mendeko Valladolideko Klaratarren koadroa dela, uste izan denez Rincón Maisuarena, baina gaur egun behin-betiko identifikatzeko bidean dagoena.\nPintorearen estudioan, txandaka, artistaren oihal garrantzitsuenak erakusten dira.\nAsteakenetik larunbatera: 16:00 – 20:00\nIgandeetan: 11:00 – 14:00 eta 16:00 – 20:00\nUrrian eta azaroan, itxita.\nIgnacio Zuloaga bere garaian nazioartean izen eta ospe handieneko margolaria izan zen.\n1870 - Eibarren jaio zen (Gipuzkoa), eta gazte-gaztetatik egin zuen lan bere aitaren lantokian, Plácido, damaskinari aparta zena. Gero, Madrilera, Erromara eta Parisera joan zen ikasketak burutzera.\n1890 - Gauguin, Van Gogh eta Toulouse-Lautrec (haren lagun mina izan zen) margolariekin egin zituen erakusketak. Margolaria laster bihurtu zen 98ko belaunaldiko mito. "Zuloagak adierazpen guztia ateratzen zien margotutakoei, eta benetako arte eta giza handitasuna lortu arte areagotzen zituen", dio Lafuente Ferrari historialari eta akademiko ospetsuak. Nazioarteko bere karrera aparta, garai hartako espainiar edozein margolarirentzat oso zaila, 1898an hasi zen.\n1899 - Lehen Domina Bartzelonako Arte Erakusketan.\n1900 - Pariseko Erakusketa Unibertsalean erakutsi zituzten bere lanak. Espainiar epaimahaiak bere lana baztertu eta Belgikar Estatuak erosi zuen.\n1901 - Dresdeko Nazioarteko erakusketaren Urrezko Domina Handia saria irabazi zuen eta Rainer Maria Rilke poetaren oso lagun egin zen. Lagun minak izan ziren denbora luzean. Le Paris Ilustré-k monografikoa eskaini zion; Madrilen, 98ko Taldeak omenaldi handia egin zion, eta Berlingo operak Carmenen eszenografia eskaini zion.\n1903 - Auguste Rodin eskultorearekin jarri zen harremanetan, eta handik urte batzuetara lagun min bihurtu ziren.\n1905 - Euskal margolariak hartu-eman epistolar interesgarriari ekin zion Picasso gaztearekin, luzaroan iraun zuena.\n1909 - Europako hiri nagusi guztietan erakusketak egin eta gero, New Yorkera joan zen. Arrakasta handia izan zuen han, eta kritika eta salmenta oso onak. Hispanic Societyn egin zuen erakusketaren ondorioz, europar margolari handitzat hartu zuen Ipar Amerikako gizarteak.\n1911 - Erromako Arte Ederren Nazioarteko Erakudeketaren Sari Nagusia.\n1914 - Goya jaio zen Fuendetodoseko etxea erosi zuen.\n1917 - New Yorkeko erakusketan, berriz ere kritika eta salmenta bikainak lortu zituen.\n1920 - Fuendetodosen Goyaren oroimenez egindako monumentua inauguratu zuen eta Londreseko Royal Academy-an egin zuen erakusketa.\n1921 - Zumaiako bere Etxe-Museoa inauguratu zuen. Lagun zituen Ortega y Gasset, Valle-Inclán, Unamuno, Pío Baroja, Marañón, Juan Belmonte, Albako Dukea, Pablo Uranga, Julio Beobide, besteak beste, aldika doaz hara hura bisitatzera.\n1922 - Bere lagun mina zen Manuel de Fallak antolatu zuen Cante Jondoaren I. lehiaketa zela eta Granadan egin zuen erakusketa. Besteak beste, han egon ziren Santiago Rusiñol, Gómez de la Serna, Neville, Legendre, "Cagancho" eta Federico García Lorca.\n1926 - Madrilgo Arte Ederren Zirkuluan egin zuen erakusketaren ondoren, Pedrazako gaztelua erosi zuen.\n1928 - Manuel de Fallaren Maese Pedroren erretaula dekoratu eta eszenifikatu zuen.\n1931 - Madrilgo Arte Modernoko Museiak Zuloagarentzako behin betiko aretoa ireki zuen.\n1936 - Gerra Zibila hasi zen. Zuloaga Zumaian isolatu zen, lan eta lan. Julio Beobide lagun minaren erretratua egin zuen.\nli> 1938 - Veneziako biurtekoan bere lana goraipatu zuten guztiek eta Sari Nagusia irabazi zuen.\n1945eko urriaren 31ko gauean hil zen Madrilgo Las Vistillaseko bere estudioan eta, azkenik, Donostian ehortzi zuten.\nDone Jakue bideko ermita\nDone Jakue bidearen gipuzkoar kostaldeko zatian dago, eta Ignazio Zuloagak zaharberritu zuen 1910 eta 1920 bitartean. Bere lagun min zen Julio Beobideren Kristo Gurutzean ikus daiteke bertan, eta baita Quintín de Torres eskultorearen Andre Maria doloretakoren irudia ere, biak Ignazio Zuloagak polikromatuak.\nBilduma Historikoaren museoa\nHarrizko eraikin hau margolariak eraiki zuen bere Bilduma Historikoa publikoari erakusteko. Bere emazte zenaren, Valentine Dethomas, bildumak erakusten dira eta baita bere aitak, Plazido Zuloaga, utzi zizkion hainbat pieza ere. XII eta XX. mendeen arteko lanak biltzen ditu, horien artean aipagarrienak bere lagun Auguste Rodinenak, eta bere garaiko beste hainbat margolari eta eskultorerenak ere.\nZuloagak margotzeko eraiki zuen eraikin hau. Gune honetan margolariaren gauzak daude oraindik ere, eta bere lanarentzat funtsezkoak izan diren artelanak erakutsiko dira bertan.\nMuseoa osatzen duen eraikinen multzoa margolariaren arte espirituarekin bat datorren natur ingurune batean dago.\nIGNACIO ZULOAGA KULTUR GUNEA - Zumaia, 20750\nBisita pribatuak erreserbatu itzazu\nApirila 9 · 11 · 18 · 25\nMaiatza 2 · 9 · 16 · 23 · 30\nEkaina 5 · 12 · 19 · 26\nUztaila 1 · 3 · 8 · 10 · 15 · 17 · 22 · 24 · 29 · 31\nAbuztua 5 · 7 · 12 · 14 · 19 · 21 · 26 · 28\nIraila 2 · 4 · 9 · 11\nOrdutegia: 16.00-19.30 h\nBisita pribatuak · Aurretiko erreserba · Data eta ordua ·\nTALDEAK URTE OSOAN ZEHAR Tel. 00 34 677 078 445


Lilatoia, martxoaren 1ean; izen-ematea zabalik dago | Slump doktorearen zaintiratua\nHasiera » Feminismoa » Lilatoia, martxoaren 1ean; izen-ematea zabalik dago\nAtalak: Feminismoa, Kirola\nMartxoaren 1ean egingo da Donostian 26. Lilatoia, emakumezkoen lasterketa herrikoia. Aurten aurrenekoz, Klub Atletiko San Sebastian elkarteak antolatu du, sortu zenetik “berdintasunaren alde” lan egin duenak, “eskola kiroletik hasita”.\nIzena emateko epea otsailaren 20a arte edo 3.800 dortsalak amaitu arte luzatuko da. Antolatzaileek jakinarazi dutenez, astebetean 600 emakume baino gehiago inskribatu dira. Izen-ematea: Kirolprobak.com\nLilatoia 11:00etan abiatuko da Boulevarrretik. 10:30ean Aerobikeko beroketa egingo da, eta 10:55ean Lilaroller patin lasterketa hasiko da (Izen-ematea). Bi lasterketek 5 kilometro luze izango dituzte.\n“Gizonik ez lilatoian”\n“Gizonok zergatik ezin dugu parte hartu Lilatoian?” galderari erantzun zion iaz Mikel Garcia lankideak Jendartean blogean. Hala behar duela erakusten duten zortzi argudio zerrendatu zituen.\n2013ko irailean sinatu zuten akordioa Lilatoi Taldeak eta Atletiko San Sebastianek.


Marketinaren munduko automatizazioak (online) - Euskadi+innova\nMarketinaren munduko automatizazioak (online)\nZalantzarik gabe, langile eta negozio jabe guztiak honetan ados daude: zeregin guztiak egiteko denbora falta zaie. Produktibitatearena ez da gauza berria, denok nahi dugu produktiboagoak izan gure lanaldian, baina egia da batzuetan gure lanaren mekanikak berak behartzen gaituela zeregin batzuk alferrik egitera edo behin eta berriz egitera.\nJardunaldi honetan ezagutuko duzu zer aukera dauden marketinaren munduan zereginak eta txostenak automatizatzeko. IFTTT edo Zapier moduko tresnak ikusiko ditugu. Zure sare sozialak, eskarien kudeaketa, marketineko emaila eta txostenak automatizatzen lagunduko dizute tresna horiek.\nZapak sortzen ikasiko duzu, If this then that (X gertatzen bada, egin Y) oinarri hartuta, eta horrela tresna horiek zure aliatu bihurtuko dira zure egunerokoan. Jardunaldi honen helburua da ezagutzea zer egin dezakegun modu eraginkorragoan eta efizienteagoan lan egiteko.\nZure lanaldia optimizatzea eta zure lanari balio gutxi ematen dioten zeregin errepikakorrak egitetik libratzea, zereginen automatizazioaren bitartez.\nIkastaro hau egunero sortzen diren prozesu errepikakorrak laburtzen interesa duten marketin kudeatzaile eta langile mota guztientzako egokia da. Bertan Zapier eta IFTTT-ri eman dakizkiokeen erabilera ezberdinak ikusiko ditugu\nZer da automatizazioa. Zergatik automatizatu?\nZer dira Zapier eta IFTTT eta lehenengo pausoak\nErabiliko diren erreminten aurkezpena\nGoogle: Spreadsheets, Calendar, Gmail, Forms…\nAlmacenamiento: DropBox, Drive, OneDrive, Box\nRRSS: Instagram, Twitter, LinkedIn, Pinterest…\nMarketing saileko lanak\nHonek emana: Fran Murillo (Mondragon Unibertsitatea)


Irakurle Kluba :: "Hiltzailea nire baitan", Jim Thompson-en liburua - leihoa.info\nGaur, ekainak 19, asteazkena, Leioako Irakurle Klubaren bilera berria egingo da, honakoan, Jin Thompson-en Hiltzailea nire baitan liburua komentatzeko.\nBilkura Kultur Leioaren laugarren solairuan dagoen Prentsa gelan egingo da, arratsaldeko 18:30ean hasita.\nIrakurle klubaren ikasturte honetako azken geralekuak Ipar Amerikako hegoan kokaturiko petrolio-hiri txiki eta hertsi batera garamatza. Itxurak gorde beharraren beharrarekin, oso sakon gordetako sekretudun pertsonaia ‘lilurahiguingarria‘ aurkezten digu Jim Thompsonek oraingo honetan.\nLiburuak Lou Ford sheriffa du protagonista. Sheriff normala, itxuraz. Baina halako batean prostituta batengana joan, eta bere barneko piztia esnatu zaio… Geroztik ez du ezeren aurrean atzera egingo. Egindako hilketa bakoitza beste batez estali beharko du, bakoitza odol hotz-hotzean prestatu eta gero.\nEleberri beltzen klasiko bat da liburua. Jim Thompson Raymond Chandlerekin eta Dashiell Hammettekin batera, eleberri beltza/poliziako klasikoaren urrezko hirukotea osatzen zuen egile honen estiloak, ospe gehiago ezagutu zuen Europan ezaguna egin zenean bere garaian baino.


Bideojoko - Wikipedia, entziklopedia askea.\n(«Bideo-joko» orritik birbideratua)\nBideojokoa edo bideo-jokoa ikus-entzunezko aparatu batez (mugikorra, ordenagailua, bideojokorako berariazko aparatuak...) gauzatzen den joko elektroniko bat da, oro har istorio batean oinarritzen dena, jokoa kontrolatzeko interfaze bat (botoiak, adibidez) erabiliz. Bideojokoek inguru birtualak islatzen dituzte, non jokalariak bertako pertsonaia bat, inguruneko elementu bat, objektu bat edo makina bat kontrolatzen duen, askotan arau zehatz zenbaiten bidez helburu bat edo gehiago lortzeko. 1950eko hamarkadan garatu eta 1980. urte inguruan jendartean zabaldu zirenetik, bideojokoak aisia eta jolaserako jarduera nagusienetako bat dira gizarte modernoetan, teknologiako aurrerapen berriei estu loturik, kultura ekoizteko modu berriak eta sektore ekonomiko indartsu bat sortuta.\nGidatzeko bideojokoak oso ospetsuak dira.\n2 bideojokoen historia\n3 Bideojokoen genero nagusiak\n4 Bideojoko salduenak\nDefinizioa eta ezaugarriakAldatu\nEz dago bideojokoei buruzko definizio zehatz eta berezirik. Definizio batzuek ikus-entzuneko aparatuaren existentzia eta video edo ikusgarritasunaren ezaugarria nabarmentzen dute eta beste batzuek bideojokoak izan behar duen istorioa edo fikzio interaktiboa aipatzen dute ezaugarri nagusi moduan (Tetris bideojokoan, ordea, ez dago fikziorik edo istoriorik, batzuek istorio kinetikoa dagoela aipatzen badute ere). Beste alde batetik, bideojokoetan helburu jakin bat bilatu behar dela aipatu ohi da (pertsonaiak helmuga batera gidatuz edo puntu kopuru bat lortuz), erregela zehatz eta jakinak jarraituz; beste batzuek, berriz, jolasen ezaugarri berdinak dituela baieztatzen dute eta helburu jakinik gabe bideojokoak jokorako baino, gehienetan jolaserako erabiltzen direla (adibidez, The Sims bideojoko sailean ez dago helburu jakinik eta jokalariek jolasaz gozatu bakarrik egin nahi dute). Beraz, erabiltzen duen hardware edo egitura fisikoaz aparte, ezaugarri heterogeneoak biltzen dituen jarduera da.\nBideojoko bat jokalari-interfaze-makina-pantaila-jokalari ziklo baten bitartez irudika daiteke. Jokalariak jokoan hasteko, makinari adierazi behar dio zer egin nahi duen interfaze baten bitartez. Hardware edo makinak jokalariaren agindua interpretatu eta jokoak eman beharreko erantzuna ematen du, pantailan irudikatzen dena. Jokalariak bere erabakiaren emaitza pantailan ikusten du eta erabaki berri bat hartzen du, makina berriz ere komunikatu egingo diona, ziklo berri bati hasiera emanez. Oro har, bideojoko batek barne hartzen dituen ekintzak, jokalariaren zein jokoaren aldetik, hauek dira: tiro egin, saihestu, hondatu, sortu edo eraiki, kudeatu, erabaki ezberdinen artean bat aukeratu (jokoaren softwareak zoriz aukeratuko du anitzetan), mugitu eta lotzea.\nHardwareari dagokionean, bideojokoak aparatu elektroniko ezberdinetan joka daitezke:\nkontsolak espresuki bideojoko mota bat jokatzeko aparatu elektronikoak dira, jokoa kontsolarekin loturiko telebista edo kontsolan bertan integratutako pantaila baten bitartez irudikatuz; jokalariek internet ere erabil dezakete beste jokalariekin batera jokatzeko;\nAldi berean, bideojokoak telefono mugikor, PDA eta bideojokoetan jolasteko eginik dauden aparatuetan ere jolas daitezke. Aitzitik, jostailu elektronikoak, musika eta argiak sortzen dituzten haurrentzako jostailuak ordea ez dira bideojokotzat hartzen, ez eta elektromekanikan oinarrituta dauden jokorako makinak (pinball makinak esaterako).\nSoftwareari dagokionean, bideojokoak zenbait baliabidetan (kartutxoak, txartelak, disketeak, CDak…) gorde daitezke.\n1970 arte: sorreraAldatu\nLehenengo bideojokoa zein izan zenari buruz eztabaida dago. 1948 urtean misilen jaurtiketa simulatzen zuen aparatu baten patentea erregistratu zen Estatu Batuetan. 1952an hiruko artzain-jokoan oinarritutako OXO bideojokoa egin zuen Cambridgeko Unibertsitateko EDSAC konputagailuan. 1958an Tennis for Two sortu zuten, ping-pong simulagailu bat, bi giza jokalariren arteko lehen bideojokoa. 1962an Spacewar! sortu zen, lehen shooter bideojokoa. 1968an telebistan oinarrituriko lehenengo bideokontsolaren prototipo erabilgarria eraiki zen: Odyssey izenekoa.\nSpace Invaders bideojokoaren une bat: ezker eskubi mugitzen den kanoiaz alien inbaditzaileak akabatu behar dira.\n1970eko hamarkadan arkade makinak eta etxeko bideokontsolen lehenengo belaunaldia garatu zen. 1971an lehen arcade makina, Computer Space sortu zen 1972an Magnavox enpresak 1968tik garatutako Odyssey kontsola ekoizteari ekin zion Magnavox Odyssey izenpean. Urte hauetan Pong (arcade makina zein etxeko bideokontsoletarako) eta Space Invaders eta Asteroids (arcade makinetarako) bideojokoak sortu ziren.\n1980ko hamarkada: 8 bit-etako hamarkadaAldatu\nbideojoko sektoreak 80ko hamarkada hazkunde nabarmenarekin hasi zuen, baina 1983 eta 1985en artean krisialdia pairatu zuen, batez ere Estatu Batuetan eta Kanadan. Gainerako herrialdeei dagokienez, Japonian bideokontsolek merkatua hartu zuten, batez ere 1983an merkaturatutako Nintendo-ko NES (Nintendo Entertainment System) makinak. Europan, berriz, etxe-ordenagailuak arrakastatsuagoak izan ziren, batez ere ZX Spectrum, Commodore 64 eta Amstrad CPC delakoak. Krisialdiaren ondoren, Estatu Batuetan ere Nintendo nagusitu zen. Nintendo-ren arrakastaren zati bat 1985eko Super Mario Bros. jokoari esleigarria izan zen. Bideojoko hau izan zen helburu eta amaiera izan zituen historiako lehen bideojokoa. Hamarkada igaro heinean, etxe-sistema berriak agertu ziren. Segak bere Sega Master System (8 bit-eko bideokontsola) eta hamarkadaren amaieran, Sega Mega Drive (16 bit-ekoa) merkaturatu zituen. Apurka-apurka PC-ek etxe-ordenagailuak ordezkatu zituzten. Arcade munduan, 80ko hamarkada urrezko aroa izan zen, eta Japonia ekoizle nagusia bilakatu zen. Esku bideojokoek ikaragarri egin zuten aurrera, batez ere Nintendok Game Boy merkaturatu zuenetik 1989an.\n1990eko hamarkada: 3D iraultzaAldatu\nHamarkadaren hasieran 16 bit-eko kontsolak aurrerapauso handia izan ziren teknika arloan, baita CD-ROM-a ere. 16 bit-eko kontsolen artean arrakastatsuena Super Nintendo izan zen. 3 dimentsioko inguruak PC ordenagailuetan hasi ziren, Doom bezalako bideojokoekin. Kontsoletan, 3D-ren garapen handia 32 bit-eko kontsolekin heldu zen, Sony-k plazaraturiko PlayStation makina arrakastatsuena izanik (100 miloi kontsola salduak baino gehiago), eta gero 64 bit-ekoekin, Nintendo 64 delakoa nagusituz. Ordenagailuetan 3D azeleragailuak agertu ziren. Kontsola eta ordenagailuak hobetu ahala, arkadeek beherantz jo zuten. Esku-bideojokoek beren benetako goren unea hasi zuten. Lehiakide berriak merkaturatu ziren, baina Game Boy eta bere ondorengoak (Game Boy Color, Game Boy Advance…) merkatuan nagusitu ziren. Hamarkadaren amaieran PlayStation-ek kontsolarik arrakastatsuena izaten jarraitzen zuen, Final Fantasy VII, Resident Evil, Gran Turismo eta Metal Gear Solid bezalako jokoekin. PC ordenagailuetan Quake, Unreal eta Half-Life bezalako jokoak oso arrakastatsuenak izan ziren. Interneten bidezko ordenagailuen arteko konexioak jokalari askorentzako jokoei bultzakada handia eman zion. Sega-ren Dreamcast lehen 128 bit-eko kontsola bihurtu zen 1999an.\n2000. urtetik aurreraAldatu\nBideojokoen genero nagusiakAldatu\nAkziozko jokoak lehenengo pertsonan: Joko hauetan, pantailak jokoko pertsonaiaren ikuspuntua islatzen du. Honela, pantailaren lehen planoan arma bat agertzen da eta jokalariak berarekin jardun dezake. Perspektiba honek jokalaria eskuaren atzean dagoela imajinatzea dauka helburu eta horrela pertsonaiarekin identifikatua sentitzea. Hiru dimentsioetako grafikoak sentsazioa hau indartzen dute. Jokoaren mekanikak (gameplay) jokalariari erreflexu eta doitasun onak edukitzea eskatzen dio. Genero hau markatu zuten zenbait bideojoko honakoak lirateke: Half-Life, Unreal, Quake...\nKirola: Kirol bideojokoek, errealitateko kirol-joko profesionalak simulatzen dituzte: golfa, tenisa, futbola, hockeya eta abar aurki ditzakegu sail honetan. Jokalariak pertsonaia kontrolatzen du zuzeki urrutiko kontrolagailurekin. Bideojoko hauen helburua benetako kirol jokoak simulatzean datza, baina batzuetan beste elementu batzuk ere gehitzen ditu; Super Mario Strikers jokoan, adibidez, futbola eta elementu magikoak elkartzen dira.\nHezkuntza: Nahiz eta aspalditik haurrentzako baino ez erabili, hezkuntza jokoek dibertsioa ematen duten bitartean erakutsi egiten dute. Entziklopedia ez bezala, joko mota honen helburua entretenitzea da, informazioa edo kontzeptuak buruz ikasarazten diren bitartean. Kasu batzuetan dudan jartzen da bideojokoen genero bat denik, kontzeptua ez baita oso garatua.\nAbentura klasikoa: Abenturazko jokoak izan ziren merkatuan saldu ziren lehenengo bideojokoak, Colossal Cave Adventure delakoarekin hasirik 1970ko hamarkadan. Joko mota honek arrakasta lortu zuen Zork izeneko joko sailarekin, zeinek 1980ko hamarkadatik 1990ko hamarkadaren erdira arte iraun baitzuen. Jokalariak protagonistaren lekua hartu eta egoera ezezagunei aurre egin eta buruhausteak konpondu behar ditu hainbat objekturekin. Abenturazko lehenengo bideojokoak testu bidezkoak ziren eta hauetan jokalariak teklatua erabiltzen zuen pertsonaiari aginduak emateko, eta jokoak pantailan idazten zuen ekintzaren ondorioa: "soka hartu” edo “joan hegoaldera” bezalako aginduak idatzi, eta makinak gertatzen dena idazten zuen pantailan ("soka gorde duzu" edo "atea itxia da" bezalako mezuak agertuko lirateke, baina baita ingurunearen deskripzioak eta beste pertsonaiek kontaturiko gauzak ere). Grafikoen erabilera nagusitu zenean, testu bidezko abentura jokoek irudi bidezkoei utzi zioten lekua.\nMusikalak: Bere garapena, musika eta honen adierazpen ezberdinekin jolastea da, dantzatuz, musika joz, erritmoa markatuz... Oraingoz ospe handiena lortu duen jokoa Guitar Hero izan da, non gitarra itxurako urrutiko kontrolagailu baten bidez jokalariek doinuak eta rock abestiak imitatu egiten dituzten. Karaokean oinarritutako bideojokoek ere ukan dute arrakastarik; Singstar jokoak, adibidez. Azkenik, mugimendua, koordinazoa eta dantza eskatzen duten jokoak ere garatu dira, Dance dance Revolution bezalakoak. Adibideak: Karaoke: Singstar (PlayStation), Lips (XBox 360), Boogie (NDS, Wii, PS2), edo Karaoke Revolution (PS2, PS3, Wii, Gamecube, XBox, XBox 360)\nUrtarrilaren 27an, eta The Independent egunkariaren arabera, bideojokoen historian zehar 20 saga arrakastatsuena agertzen ziren lista burutu zen. Hala ere, gaur egun zerrenda hori aldatu egin da. Pirateriak ere ezkutatu ahal izango ditu datu errealak, datu hauek erositako bideojoko originaletatik hartuak dira eta. Pirateria ez zen bideojokoen munduan sartu CDaren ezarpenera arte.\nArauketa eta edukiaren araberako sailkapenaAldatu\nPEGI Pan European Game Information esapidearen laburdura da. Bideojokoak eta ordenagailu jokoak adinaren arabera sailkatzen dituen lehen autorregulazio kodea da (legezko efekturik gabekoa), Europako editore eta sortzaile guztiei zuzendua. Sistema hau, bide konbentzionaletatik eskuratzen diren bideojokoei ez ezik, Internet bidez edo beste edozein bidetatik eskuratzen diren bideojoko guztiei ere aplika dakioke.\naDeSe-k, Espainiako bideojoko sektoreko ordezkaritza nagusienak, 2003 urtean PEGI Sistemari bultzada eman zion estatu espainiarrean. Sistema honek, nazioek ezarritako adin sailkapena ordezkatu zuen, Europako zati handi baten erabiltzen den sistema bateratuz. Modu honetan, interpretazio akatsak ekidingo lirateke, eta kontsumitzaileak modu argian izango luke jokoaren edukien berri.\nBeste berritasun garrantzitsu bat PEGI Online etiketa sartzea izan da aukera hori eskaintzen duten jokoetan. Etiketa POSC (Pegi Online Safety Code) Online Segurtasun Kodeko baldintza horiek betetzen dutenek soilik erakus dezakete. Etiketak web orrialdean eta bideojokoa CD/DVDan eskuragarri dagoen arabera, bere paketean ere agertuko da.\nAzkenik, nabarmentzekoa da PEGI OK etiketaren ezarpena. Etiketa honek, guraso eta tutoreei jakinarazten die bideojokoa adin guztietarako publikoarentzat egokia dela eta jokoak saltzen dituzten web plataformak beharrezko segurtasuna dutela. Webgune edo atari baten jabeak PEGI OK etiketa erabili dezake, jokoak sailkatzeko forma materialik ez duela PEGI-ri adierazpen bat egin ondoren. PEGI OK etiketa lortzeko, jokoak ezin du hauetako elementurik ukan:\nPEGI 12: Kategoria honetan, bideojokoek indarkeria eta biluztasun adierazpenak modu grafiko batean ere erakus ditzakete. Hizkuntza zakarra onargarri da, baina leuna izan behar du eta hitz gordin sexualik gabekoa.\n↑ «Euskaltzaindiaren Hiztegia» www.euskaltzaindia.eus (Noiz kontsultatua: 2022-04-09).\nAzken aldaketa 9 apirila 2022(e)an, 14:15(e)tan\nOrriaren azken aldaketa: 9 apirila 2022, 14:15.


17 Maiatza | EBB\nErakundeen arteko lankidetza eta hiritargoari entzutea, EAJ-PNVren kudeaketa ereduak oinarri dituen zutabeak dira gako nagusiak, Araba, Bizkaia eta Gipuzkoako Herrialde Historikoetan maiatzaren 26an egingo diren Foru Hauteskundeetan amaituko den legealdian bizi izan duten bultzada handia arrazoitzen dutenak. Diagnosi berbera egin dute Ramiro González (Araba), Markel Olano (Gipuzkoa) eta Unai Rementeria (Bizkaia) hiru ahaldun nagusi eta berrautaketarako hautagai jeltzaleek gaur goizean Nueva Economía Forumak Bilboko Ercilla Hotelean 300 bat pertsonaren aurrean egin duen topaketan. González, Olano eta Rementeria aurkeztu ditu Izaskun Bilbao Barandica Europako Parlamentuko diputatu jeltzale eta CEUS-Europa Solidarioaren aldeko Koalizioaren zerrendaburuak. “Hauteskunde ezberdinak batera ematean hobeto azaldu ahal da toki eta foru botereak Europan konektatzen direla eta elkarlanean aritzen direla Euskal Agendaren aldeko partidan, eta talde lana eginez egiten dute, EAJren ekipoan”, esan du Bilbao Barandicak. “Ramirok, Markelek, Unaik eta laurok Europara eraman dugu Euskal Agenda. Bruselan hitz egiten dugu, han elkartzen gara, baina baita Bilbon, Donostian edo Gasteizen ere. Unaik lagundu digu Batzordera arrazoi zentzudunak eramaten Bilboko portua lehentasuna izan dadin Europako garraio sareetan; Ramiro gardentasun nuklearrerako Europako behatokiarekin konektatu genuen Garoñako zentral nuklearraren itxiera prozesua bidean zegoenean; eta Bruselara eraman genituen `atez atekoaren´ kale itsua eta langileek enpresen kapitalean parte hartzeko programa, Markelen lantaldeak lideratzen duena”, azaldu du eurodiputatuak.\nArabako ahaldun nagusi eta berrautaketarako hautagai jeltzale Ramiro Gonzalezek hitzaldia hasi du bere Herrialdeak azken lau urteotan bizi izan duen hobekuntza azalduz : “Araba Herrialde indartsu eta aktiboa da orain. Eta honaino heldu gara kolaborazioaren eta akordioaren bidezko politika eginez; nik sinesten dudan politikagintza eginez. Konbentzituta nago egonkortasuna tresna paregabea dela hazkunde ekonomikoa lortzeko”, aldarrikatu du. Aldi berean, Gonzálezek berrikuntza nabarmendu nahi izan du “gure Herrialdeak etorkizunera begira biziko duen garapenaren ardatza da. Baina ez dago berrikuntzarik ez abangoardiako herrialderik ere, talenturik ez badago. Herrialdeen etorkizuna izango da talentua erakartzeko eta herrialdean gordetzeko gaitasunaren araberakoa. Arlo horretan egin nahi dugu ahalegin berezia”, azpimarratu du Arabako ahaldun nagusiak, eta amaitzeko esan duenez “ hauxe da amesten dudan Araba lortzeko bidea, abangoardian dagoen Araba, berrikuntza eta talentua uztartzen dituen herrialdea. Konbentzituta nago eskura dugula”.\nGipuzkoako ahaldun nagusi eta EAJ-PNVk Gipuzkoan berrautaketara aurkeztuko duen hautagai Markel Olanok ildo beretik azpimarratu du Gipuzkoak azken lau urteotan bizi izan duen aurrerakada, Herrialde osoak jauzi kualitatibo eta kuantitatibo handia eman duelarik. “Eman genuen hitza bete dugu, atzean utzi ditugu gatazkak eta aurreko kudeatzaileek geldituta utzi zizkiguten proiektuak. Gipuzkoa indartsuagoa da gaur, ekonomikoki eta sozialki, eta etorkizuneko erronkei begira dago”, azaldu du. Olanok balioan jarri du bere gobernuak hiritarrekiko lankidetza bultzatzeko egin duen lana, eta `Etorkizuna Eraikiz´ estrategian parte hartu duten 33.000tik gora pertsonek emandako eredua nabarmendu du. “Aldaketa ikaragarria eman da gizartearekin daukagun harreman esparruan. Mesfidantzatik konfiantzara igaro gara; proiektu bat bultzatu nahi izatetik hiritargoari entzutera; inposatu nahi izatetik denontzat gobernatzera”, baieztatu du.\nUnai Rementeria Bizkaiko ahaldun nagusi eta EAJ-PNVk herrialde horretan aurkeztuko duen zerrendaburua izan da hitz egiten azkena, eta balioan jarri nahi izan du herrialdeak berme gisa eskaintzen dituen egonkortasunaren, lasaitasunaren eta seriotasunaren garrantzia. Era berean adarrikatu du enplegua dela Bizkaiak une honetan daukan erronkarik nagusiena: enplegu egonkorra eta kalitatezkoa. “Horixe da gizarte gisa daukagun erronka: kontratu luzeagoak eta baldintza duinagoak. Bizkaiak egonkortasuna eskaintzen badu, enpleguek ere egonkortasuna eman behar dute. Gure proiektu handia enplegua da, gizarte politikarik onena delako, politika ekonomikorik onena, bizi-kalitateari eusteko bermerik onena. Horregatik, gure lehentasuna izaten jarraituko du”, azaldu du Rementeriak. “Etorkizuna itxaropenez beteta dago”, baieztatu du hautagai jeltzaleak, Bizkaiko enpresek eurek egiten dituzten aurreikuspenen arabera. Zentzu horretan, Rementeriak gogoratu du CEBEKen aurreikuspenen arabera aurten 7.500 enplegu sortuko direla eta Bizkaiko Metal- Enpresen Federakundeak aurreikusten duela hurrengo hilabeteetan beste 1.500 enplegu sortzea. “Enplegu industrialaz ari gara, kalitatezko enpleguaz. Albiste bikainak dira Bizkaiarentzat, herrialde hau industria delako eta industria izaten jarraituko duelako, EAJrekin bai, behintzat”, gaineratu du. Rementeriak era berean ekarri du gogora Bizkaiko diru-bilketa, %3,4ko igo dela nabarmenduz -2018an baino 95,3 milioi gehiago-, itxaropenez beteta agertzen den etorkizun horren adibide gisa. “Egoera onean gaude. Bizkaiak olatua hartu du eta aprobetxatu behar dugu urrunera iristeko, Bizkaia martxan jartzeko eta hobetzeko. Olatu hau aprobetxatu behar dugu inbertsio produktiboa berreskuratzeko, Herrialdea hobetzen duelako eta jarduera ekonomikoa eta enplegua sortzen dituelako. Eta hori guztia egingo dugu helburu berberari eutsiz: hurrengo belaunaldiei Bizkaia hobea uztea”.\nMAIATZAk 17 | presentacion\nMAIATZAk 17 | Hitzaldia


Tol Morwen - Wikipedia, entziklopedia askea.\nTol Morwen ("Morwenen uhartea" esan nahi duena sindarinez), Tolkienen legendarium ospetsuko fikziozko toki bat da, idazlearen hil ondorengo lana den Silmarillionen agertzen dena. Belegaer itsasoaren iparmendebaldean dagoen uharte bat da, Eguzkiaren Lehen Aroaren amaieran Beleriandeko lurrak urpean hartuak izan ondoren eratu zena.\nBertan, Túrin eta bere ama Morwenen hilobiak zeuden. Uharte hau, hasiera batean, Cabed-en-Aras zen, Teiglin ibaiak bere urak isurtzen zituen zintzur sakon bat, baita Turinek Glaurung herensugea hil zuen tokia ere. Glirhuinek, Brethil basoko igarle eta harpajole batek, mundua urpean geratuko balitz ere (Beleriandi gertatu zitzaion bezala), itsasoak, bi hilobi hauek sekula ez zituela estaliko zioen kantu bat idatzi zuen.


Ficobak %17ko hazkuntza izan du 2012ko lehen seihilekoko fakturazioan\n%12 murriztu dira denbora tarte bereko kostuak\nFicobak dagoeneko 134 ekitaldi dauzka baieztatuta\nFicobako 2011ko ekitaldiari zegozkion emaitzen aurkezpenean iragarri zen bezala, parametro guztien arabera esan liteke erakustazokak 2012 urtea superabitarekin itxiko duela hirugarren urtez jarraian.\nUrteko lehen sei hilabeteetan Ficobak %17 igo du bere fakturazioa; gastuak, berriz, %12 murriztu dira, nahiz eta jaitsi egin diren erakustazokak jasotzen dituen ustiaketa diru-laguntzak. Diru-sarrera horien igoera hainbat arrazoiri egotzi behar zaio, hala nola, Ficobako egutegian sartu diren ekitaldi berriak, adibidez otsailean egin zen Stock Outlet I. Azoka; maiatzean egin zen Eusko Skills azoka, Lanbide Heziketaren Olinpiada izenez ere ezaguna; edota –hau ere maiatzean egina- Nazioarteko Atlantiar Biltzarra. Horri guztiari Bioterraren bederatzigarren edizioan gauzak ongi atera izana gehitu behar zaio; izan ere, %7tik gora hazkundea izan du azokak, bisitari kopuruan nahiz erakusketarienean.\nJoera bertsua antzematen da bigarren seihilekorako. Egin berria da Arteando arte garaikidearen azokaren bigarren edizioa eta irailerako beste azoka bat datorkigu: Expogrow, cannabisaren industriari buruzko lehenengo nazioarteko azoka euskal frantziarra, Ficoban irailaren 14tik 16ra egingo dena.\nUrtearen amaieran Ficobako ohiko protagonistak izango dira Mendiexpo, bere bederatzigarren edizioarekin, Euskal Kostaldeko Eguberrietako Azoka, eta EHP. Kontuak kontu, egindako eta egitekoak diren ekintzak kontuan hartuta, Ficobak gaur arte baieztatuta dauzkala 134 ekitaldi. Zifra hori, seguru aski, handitu egingo da urtea amaitzerako, ekitaldi berriak erantsiz.\nPublicado por Silvia Turné en 12:45\nFicobak %17kohazkuntza izan du 2012ko lehen seihi...


�Gotzoneri aske geratzea zegokiola esan ziguten, baina ez dute ezer egin� - GARA\nCONSECUENCIAS DE LA POL�TICA CARCELARIA\n�Gotzoneri aske geratzea zegokiola esan ziguten, baina ez dute ezer egin�\nGaixorik den G. Lopez de Luzuriagaren senarra eta gose grebalaria\nDonostiako Ospitalean gose greban dauden lagunen artean, bada bat espetxean gaixorik egotea zer den badakiena. Bere larruan jasaten du egoera hori Ander Alberdik, bere emazte Gotzone Lopez de Luzuriaga Martuteneko espetxean baitago oraindik, duela bost urtetik bularreko minbiziak jota izanik. Emaztearen kasuari eta gainerakoei begira oso garrantzitsutzat hartzen du Iosu Uribetxeberriarena, nonbait Estatuak gaixorik diren presoenganako borondatea edo borondate eza erakutsiko baitu oraingo honekin.\nZergatik erabaki duzu Donostia Ospitaleko gose greba honetan parte hartzea, eta noiz arte egoteko asmoa duzue?\nMugagabea da gure ekimena. Helburua argia da, ez da hitz gehiegi esan beharrik: Iosu Uribetxeberriari egiten diotena salatu behar da, berehalako askatasuna dagokiolako eta bere egoera oso larria delako, oso mingarria delako. Baina honekin batera nik argi ikusten dut Iosuren inguruan hartuko duten erabakiak zerikusia izango duela ere gaixorik diren gainerako hamahiru presoen gainean. Eta horien artean nire emazte Gotzonerenean.\nNola dago bera orain?\nJada bost urte pasa dira ebakuntza egin ziotenetik, eta tratamendua bukatzen ari da. Alde horretatik ongi, baina eragin piloa du tratamendu horrek: loa kentzeko arazoak, min handia...\nUribetxeberriaren kasuan ikusi dugunez, azkeneko zazpi urteetan pixkanaka-pixkanaka hobera egin ondoren, azkenean berpiztu eta zabaldu egin zaio minbizia. Beldur hori beti dago hor?\nBai, dudarik gabe. Azkeneko bisa izan dugunean, horixe izan zen Gotzonek esan zidan lehenengo gauza: «Arriskua hor dago, argi izan».\nZure neska lagunaren kasuan espresuki exijitu zioten damutzea kalera atera ahal izateko. Oihartzun handia izan zuen. Nola ikusten duzu hori?\nUlertzen duguna da gaixotasunari ez diotela inolako garrantzirik ematen, bost axola zaiela. Beren helburu bakarra suntsitzea da, militante bezala eta pertsona bezala suntsitzea. Hilzorian ez dagoela ere esan diote Gotzoneri, barruan mantendu ahal izateko. Bera gaixorik egotea berdin zaie. Iosuren kasuan ere hori ikusten ari gara.\nDonostiara ekarri zuten Gotzone, Martutenera. Zer eragin izan du horrek?\nEragin handia izan du, bai berarentzat, baita guretzat ere. Gotzonerentzat soilik informazio zuzena euskaraz jasotzea oso pozgarria izan zen. `Pilak kargatzeko' ere bai. Ez da gauza bera Jaenen egotea, hemezortzi urtez egon den bezala, edo Euskal Herrian egotea. Eta senideentzat, pentsa! Hemezortzi urte asteburua galtzen, eta hemen ordubete eskas behar duzu bisita egiteko. Jasotzen duen tratua ere ona da orain arte behintzat, nahiz eta arazo batzuk izan dituen sendagileengana joateko atera behar dutenean.\nHala ere, hemen egotea ez dela nahikoa argi duzue senideok...\nJakina. Bitxia da, gainera, hobera egiten baduzu, ez zaudela hilzorian esaten baitizute. Gotzoneren kasuan, duela bi hilabete aditzera eman ziguten baldintzapeko askatasuna onartzeko prest zeudela. Martutenetik bi txosten mediko egin zituzten, berehala aske uzteko gomendatuz. Orduan guk Espetxe Zaintzako Epaitegi Zentralera jo genuen horrekin eta baietz, arrazoia eman ziguten. Baina handik Martutenekoei esan zieten espedientea hortik abiatu behar zutela, eta apiriletik hona ez dute ezer egin.


Nasa hutsik ez da hustu egin den etxea.\nNasa hutsik egoteak antxoa garaia esan nahi du, edo sardinarena, edo atunarena, hau da, lanerako garaia eta lanerako itsasoa, partila ona mareajea amaitutakoan. Baina hala ere ezin dut begitandu arrantzako nasa hutsik. Tatxa gorri bat behar dut nik, egun itsasoak eta gasoilak ilundutako harrizko lerroaren erdian.\nGure ontzia da kaiaren lerroan dagoen tatxa gorri hori.\nEgun ezin dut begitandu nasa hutsik, Maruxa, ikusi egin behar zaitudalako, ikusi egin nahi zaitudalako bidoi herdoilduen, sare meten eta kaxa askatuen artean airoski, egungo festarako hiriburutik berariaz etorritako gaiteiro taldearen ondotik eder, zure zapata zoletan itsasten diren ezkatak bezain distiratsu.\nZu ikusteko tatxa gorri horixe behar dut moilan, hartarik egiten dut jauzi lehorrera.\nZeinen neska ederra, ezta?, esanen nioke topatuko nukeen aurreneko terrestreari.\nKrabelinak bere aurpegiaz jelostuak direlako ez darama neska horrek lore sorta, komentatuko nieke ikusleei.\nNeska hori nire alaba da, jakinaraziko nioke zuen desfileari begi ematen diola Martinian gin gehiago eskatzen duen armadoreari.\nTatxa bati esker bizi gara.\nZuk ez dakizu zer den, Maruxa, hamabost eguneko mareaje baterako ontziratzea. Bokalean aurrera zoazela, laster farolak urrun egonen direla sumatzen duzunean, hobe petretxa egiten, tretzak beitatzen edo sukaldariari laguntzen hastea, inguru guztiak agur egiten baitio atako banda hartu behar duen ontziari: itsas azalaren kirru gozoak, farolen izpiek, mendi ilunduek... Marinelik zailduenari ere egiten dio halako zarrapo bat urdaileko zuloan lehorra ur jotzen ikusteak. Aspertu egiten garela etxean, zurruta besterik ez dugula egiten, zorabiatu egiten garela kulunka ez dakien zola horretan... Baina gero, gure baforearen dieselak Guardaplatako Farolako harkaitzetan habia egina duten antxetak txilioka altxarazten dituenean ezein umek arrautzarik ebatsi ezin izan dien harkaitz haietarik gureganantz amiltzeko, eskifaiako inork ez du bista jaso nahi, antxeten agurrak itzuliaren zalantza dakarkigulako begietara. Eta oso agur luzea da, antxetek milia asko egiten baitute itsasoan aitzina gure uberan, iduri luke zerbaiten abisu eman nahi digutela, ez gure radarrak ez gure irratiak inoiz konprenituko ez duten morse saminean.\nNasa ez da amaitzen bokalean, portua ez da amaitzen barran, nasa eta portua baforeek ezin aska lezaketen lotura dira.\nBadoa, urruntzen da nasatik, uzten du portua, galdu zaizu lanbropean, baina ontzia atrakatua egon zen lekuan tatxa gorri bat —edo berdea, edo azula— geldituko da beti gasoilak eta bere itsasoak zikindutako harrietan.\nNasaren lerro erdian dagoen tatxa hori neure lotura da.\nFoliada de Mahia-ri ekin diote gaiteiroek. Gure Maruxaren airostasuna! Zangoei behatu gabe egiten du dantza, pausoa ongi markatuz, iduri luke bere jauziek sortzen dutela musika. Maruxa hasten denean dantzari, argazki kamera guztiek egiten dute flax. Foliadaren itzulietan gerizpetik eguzkitara etortzen denean, blaka eman berria duen txaluparen kaskoak bezala distiratzen du Maruxaren ile bilduak.\nBeti gertatzen zait. Ikusi nahi zaitut, eta ikusten zaitudalarik... malko handi bik egiten naute gainez.\nEzkutatu egin naiz ontzian behera, ganbaroteetara nator, ez daukat adorerik halako edertasuna ikusteko.\nTatxa gorri batek —edo berdeak, edo azulak— estal nazala!\nKamainan etzan naiz, isiltasun eta ilunpe osoan, malura hau bakarrean eztitzearren.\nTatxa bat baino ez naiz, neure itzalaren kolorea, oroimen hutsa.\n«Euskal Herrira omen zoaz...».\nPolita zen, baina niri gehien gustatzen zitzaidana zen bere molde leuna eta beti marrantatua bezala zeukan ahots hura. Eta mozorroaren barrutik are amultsuago heltzen zen. Zure ama Cambados-eko neskarik bizkorrena ere bazen, eta ni, egia esan, sakelan orbelik ez zeukan hankandi bat.\n«Hemen ez dago lana besterik, lanaren ordaina ere nahi nuke. Han sindikatuek indarra dute...».\nEta hain urduri nengoenez, ez dakit nondik irten zitzaidan:\n«Zergatik ez zatoz?».\nMozorroek eragozten zuten, beharrik, elkarren aurpegiak ikustea. Lehen aldia nuen bakarka hitz egiten niola, Maruxa, eta nik behintzat masailak piper hautsez panpinatu izan balizkidate bezala egon behar nuen.\nEskutik heldu zidan.\nPirata eta sorgina —zure ama zen pirata, sorgina neu nintzen— hilerrian aitzina galdu ziren, Euskal Herriraino oinez joan nahi izan balute moduan, zure ama ere aspertua zegoen hutsaren truke lan egiten Barrosotarren eskabetxetegian.\nHan nonbait, mozorroak kendu genizkion elkarri.\nInauteriaren musika haritzen adarrek urratua zetorren Cambados-eko plazatik, egun zuen gaitena hona heltzen zaidan bezala. Nota gorenek antxeten txilioak dirudite. Edo izurde amaren deiak bere umeari. Gorroto hartu behar diot gaitaren doinuari.\n— Orain Maruxa Mosquerak gutun bat irakurriko digu...\nJauzi egin dut kamainatik, zainetakoak eraginda. Aurreko urteetan ez zegoen gutunik.\n— Gutun bat bere aitari.\nPapertxo bat ateratzen duzu, zabaltzen duzu... gutun bat!\n— Esna, Anton, hire alaba ari duk hizketan!\nEskaileretan behera dator Montxo Pena, sindikatuko ordezkaria.\n— Hiri ari zaik, Anton, alaba ari zaik!\nMakinetara egin dut ihes.\n— Entzun ezak, Anton!\nPistoi guztiak behar ditut joka orain, trumoia behar dut, ulertzen duzu, Maruxa? Seoane, arraioa, non sartu haiz!\n— Ireki ezak eskotila hori!\nUtz nazak bakean, Montxo! Jo ezazue muñeira bat, gaiteirook! Ez duzue entzun? Maruxak dantzan jarraitu behar du!\n— Anton, entzun ezak hire alaba!\nZergatik idazten didazu, Maruxa? Gorde ezazu dantzako arroparen artean nik entzun nahi nukeena eta ez nukeena! Egizu dantzan, Maruxiña, egizu dantzan beti! Guraso batek ezin dio halako malkorik eragin alabari! Zure ahotsean ikusten dudan malko hori! Seoane, makinetara! Fuelik gabe gaudek, ala? Abante, edo atzera, berdin dik, agudo Seoane! Jar itzak mila zaldiok irrintzika behingoan!\nEz, portura ez!\nGran Solera! Islandiara! Ternuara!\nGure ontziaren tatxa nasan ezin ikusterainoko urrun.\nUhinek porturantz jotzen dute beti, baina helduko da, emakumea, helduko da guganaino uretara jaurti dituzuen loreetarikoren bat.\nKontsola ezazu ama, Maruxa, esaiozu piratek ez dutela negar egiten.\nBazterreko arroken artean geldituko dira lore batzuk, farolako barraren aurka apurtuko dituzte bagek beste asko. Baina joan deneko bost urte honetan bezala helduko da, itsasoak beti ezabatu eta berritu egiten dituen bide ezkutuetan barrena, krabelinen bat, edo petalo bakanen bat.\nSokorriko bengala bezala.\nBerandu jaurtitako salbagailua bezala.\nGure buruetarik laurogei brazatan goiti eta zu euskal lore galiziarra sortu zinen portutik bostehun miliatara.\nBarka iezadazu, Maruxa.\nNik ez nuen entzun nahi alabak beti akorduan edukiko nauela.\nEz nukeelako nahi elkarrendako iraganekoak izatea hasi nintzen ontziko burdina guztietan ero moduan joka, Maruxa, dunbots batean gortu beharrez.\nIdatzi haren ikara zure eskuan!\nHitz haien kristala zure eztarrian!\nEzin nizun entzun, ez nizun aditu nahi, baina bihar, gure ontziari itsasketa eragotzi nahi dioten lapa gorbel lanperna karramarroen aurkako gerla jarraitzen dugunean, jakin ezazu ez naizela isilik egon ahalko, eta goiz edo berant galdetu egin behar izanen diedala lagunei:\n«Entzun zenuten atzo, nire alabaren gutuna? Ederra, ezta?».\nKoralak polipoak zaldiak trikuak izarrak barraskiloak anemonak... bilduma polita ari naiz osatzen. Barre egiten dute lagunek nire altxorra ikusita, trufatzen dira nitaz, bere alabaren aitatxoa esaten didate. Baina gero denek ekartzen dizkidate, besteen gordean, aurkitzen dituzten pieza bitxienak.\n— To, Maruxiñarendako!\nMalko handi honen hondoan, gorria gero eta herdoilago bilakatzen zaion tatxa honen barruan denok egiten dugu amets itsas azalaren kirru gozoan kulunkatuko garela inoiz, farolen izpiek deskubrituko gaituztela egunen batean porturako bidea har dezagun egunsentian oraino ilun ageriko diren mendien artean, berriro zorabiatuko garela inork kulunka eragiten ez dion kuberta horretan...\nHorregatik ez dut jakin nahi, Maruxa, nitaz dakizunik.\nEz dakidan artean, tatxa gorri bat —edo azula, edo berdea— ikusten duguno hainbat oroitzapen mingarriren uhinek ilundutako harrietan, beti edukiko dugu zuen loreetarik onik irteteko esperantza, eta lehorreko egunetan aspertu, zorabiatu eta gure sindikatuaren ahulagatik kexatzeaz beste, itotakoen urteroko omenaldian hasperen egitekoa muñeirak dantzatzen dituzten gazteei beha, oroiminez.


Toni Bright: "Mentalistok pertsonen burmuinarekin magia egiten dugu" - Debagoiena - Goiena.eus\nToni Bright: "Mentalistok pertsonen burmuinarekin magia egiten dugu"\nMaite Txintxurreta 2016-01-16 10:00\nUrtarrilaren 22an Elgetako Espaloia antzokian ikuskizuna eskainiko du estatu mailako mentalistarik ospetsuenetakoa den Toni Brightek\nHurrengo egubakoitzean, urtarrilak 22, Toni Bright mentalistaren ikuskizun harrigarria izango da Elgetako espaloian, 22:30ean hasita. Estatu mailako mentalistarik ospetsuenetarikoa da Bright, eta ahozabalik utziko du publikoa. Sarrerak jada salgai daude Bergarako Pol-Pol tabernan, hamabi eurotan. Leihatilan hamasei eurotan eskuratu ahal izango dira.\nNolakoa izango da Elgetan eskainiko duzun ikuskizuna??\nZazpi urtetik gorako pertsonentzat gomendatutako ikuskizuna da, edonor etor daiteke. Ikuskizun horretan ikuslegoan dagoen jendearen pentsamenduak irakurtzen ditut, objektuak burmuinarekin mugitu... baita izpirituekin kontaktatu ere. Ikuskizun desberdina da, mentalismo ikuskizuna, burmuinaren magia. Dinamikoa, atsegingarria, harrigarria eta dibertigarria. Gainera, ikuslegoko jende askok parte hartzen du, eta jendea txundituta irteten da.\nZure ikuskizunetan izan den jendeak nolako erreakzioa izan ohi du??\nBa egia esan jendea txundituta irteten da antzokitik, aho zabalik irten ohi da mundu guztia, eta ikusi duena ezinezkoa dela pentsatuz. Gero, etxera heldutakoan, buruari bueltaka hasten dira, ondorio batera heldu ezinik. Ateratzen duten ondorio bakarra ikusi dutenarekin liluratuta geratu direla izaten da.\nBeraz, ikuskizuna ez da antzokitik irtetean bukatzen.\nEz, ez. Buruari bueltaka orduak, egunak edota asteak egon zaitezke. Hori da benetan jendeari gustatzen zaiona; izan ere, ez da show komiko bat bezala, zeinetan momentuan barre egiten duzun eta ondoren deskonektatu..\nZein desberdintasun dago mago baten eta mentalista baten artean?\nNik beti diot magoa kapelatik untxia ateratzen duena dela, edo sokekin edo kartekin trukuak egiten dituena, esaterako. Baina mentalistok erabiltzen dugun erremintak psikologia eta sugestioa bezalakoak dira. Nik mentalistok egiten duguna "burmuinaren magia" dela diot.\ninternetekin eta teknologia berriekin, zailagoa da jendea harritzea?\nBaliteke, horregatik, nire ikuskizunean orijinaltasuna garrantzitsua da. Nik egiten dudana ez dut beste inon ikasi, eta horrela lortzen dut jendea harritzea. Komedia asko dago, magia ere bai... baina mentalista gutxi dago.\nEszeptikoak ere joan daitezke?\nBai, noski, harrituta irtengo dira. Argitu nahi dut ez dudala laguntzailerik izaten ikuskizunetan.


Saez de Egilaz aske gelditu da - Goierriko Hitza : Goierriko Hitza\nCarlos Kai Saez de Egilaz aske gelditu da. 13:30 aldera irten da Intxaurrondoko (Donostia) kuarteletik. Bost bat ordu igaro ditu atxikita, goizaldean atxilotu baitute Beasainen. Presoen harrera ekitaldiak antolatzeagatik «terrorismoaren goratze» eta «biktimen umiliazio» delituak egozten dizkiote, hainbat iturriren arabera. Felipe San Epifanio ere atxilotu dute gaur, Bilbon.\nAtxiloketa Espainiako Auzitegi Nazionalaren 6. instrukzio epaitegiak agindu du. Iturrien arabera operazio hau 2020ko urtarrilean Antton Lopez Ruiz, Oihana San Vicente, Haimar Altuna eta Oihana Garmendiaren atxiloketak ekarri zituen operazio beraren parte izango litzateke. Kabat izeneko polizia operazio horren harira, Espainiako Barne Ministerioak aipatu zuen atxilotuei “terrorismoari gorazarre” egitea eta “biktimak umilatzea” leporatu zietea, 2016 eta 2019 urte bitartean egindago ia ehun harrera antolatzeagatik. Guztiak ordu batzuetara aske utzi zituzten orduan ere.\nSaez de Egilaz Sortuko Euskal Presoen Batzordeko kidea da. “Espainiar Estatuko estolderiak askapen prozesua baldintzatzeko ahaleginean jarraitzen du”, salatu du Sortuk. “Baina ez gaituzte gelditu”. EH Bilduk, berriz, “askatasunean eta berdintasunean oinarritutako preso politikorik gabeko etorkizuna eraikitzen jarraitzea oztopatu” nahi dutela akusatu du. Sarek atxiloketak “lekuz kanpo” daudela esan du, presoei harrera egitea ez dela delitua azpimarratu du.\nBeasaingo EH Bilduk ere “ozen” salatu du gertatutakoa. “Gure herria bakea eraikitzen beharko lukeen honetan, Estatu espainolak erremedio zaharra jartzen du mahai gainean, berriz ere: aski ezaguna dugun errepresioa”, diote. Zubimuzu plazan elkarretaratzea egingo dute 19:00etan.


1407/2020 EBAZPENA, ekainaren 8koa, Funtzio Publikoko zuzendari nagusiak emana, Nafarroako Foru Komunitateko Administrazioaren eta haren erakunde autonomoen zerbitzuko osasun kudeaketako teknikarien lanpostu hutsak lekualdatze lehiaketaren bidez betetzeko deialdian onartu eta baztertu diren izangaien behin-behineko zerrenda onesten duena.\nFuntzio Publikoko zuzendari nagusiaren otsailaren 3ko 309/2020 Ebazpenaren bidez, Nafarroako Foru Komunitateko Administrazioaren eta haren erakunde autonomoen zerbitzuko osasun kudeaketako teknikarien lanpostu hutsak lekualdatze lehiaketa bidez betetzeko deialdia onetsi zen. Deialdi hori 2020ko 41. Nafarroako Aldizkari Ofizialean argitaratu zen, otsailaren 28koan.\n1. Nafarroako Foru Komunitateko Administrazioaren eta haren erakunde autonomoen zerbitzuko osasun kudeaketako teknikarien lanpostu hutsak lekualdatze lehiaketa bidez betetzeko deialdian onartu eta baztertu diren izangaien behin-behineko zerrenda onestea. Zerrenda eranskinean ageri da.\n2. Izangai baztertuek erreklamazioak egiten ahalko dituzte, telematika bidez, eta, kasua bada, egindako akatsak zuzentzen ahalko dituzte, ebazpen hau Nafarroako Aldizkari Ofizialean argitaratu eta hurrengo bost egun balioduneko epean.\nIruñean, 2020ko ekainaren 8an.–Funtzio Publikoko zuzendari nagusia, Amaia Goñi Lacabe.\nTEKNIKARIEN LEKUALDATZE LEHIAKETA\n–Onartuak: inor ere ez.\nDeialdiaren 3.1.a) atalean ezarritako baldintza ez betetzeagatik:\nGALINDEZ ZUBIRIA, ANA MARIA\nDeialdiaren 3.1.c) atalean ezarritako baldintza ez betetzeagatik:\nLABAIEN ARBE, CARMEN\nMORRAS ANDRES, MARIA TERESA\nIragarkiaren kodea: F2005944


Rosa Gil: “Emausen erlijio eta iritzi politiko ezberdinetako jendea biltzen da” | PREST! aldizkaria\nRosa Gil: “Emausen erlijio eta iritzi politiko ezberdinetako jendea biltzen da”\nIn Uncategorized on martxoa 30, 2012 at 10:21 am\nHondakinak jaso eta berrerabiltzeaz ezagutzen ditugu Emauseko Traperoak, baina beraien lana haratago doa. Besteak beste, lan merkatuan sartzeko arazoak dituzten pertsonei lanpostu bat izateko aukera ematen diete. Rosa Gil Emaus Bilbo kooperatibaren lehendakaria da eta Sabino Arana kalean duten saltokian bere eginkizunen nondik norakoak azaldu dizkigu.\nMundu guztiak ezagutzen ditu Emauseko Traperoak, baina izen horren atzean dagoenaren inguruan ezjakintasun handia dago. Zer da Emaus Bilbo kooperatiba?\nPobreziak sortzen dituen arrazoien eta pobrezia beraren aurka borrokatzen duen talde bat. Kooperatiba izaera ematea erabaki zen, filosofia horrekin bat egiten dugulako. Gizartean integratzeko arazoak dituzten pertsonekin aritzen gara lan arloan irtenbideak eskainiz. Asko dira lan merkatuan murgiltzeko eragozpen handiak dituztenak eta horrek sufrimendu handia sortarazten du. Guk horren kontra borrokatzen dugu.\nEta zertan datza borroka hori?\nKalean hondakinak bildu eta birziklatu egiten ditugulako ezagutzen gaituzte, baina egitasmo gehiago kudeatzen ditugu. Gizarteratze enpresak, formazio programak edota lan aurretiko tailerrak, esate baterako. Alde batetik, tresna eta material ugari jaso, sailkatu eta saldu egiten ditugu. Bilbon hiru saltoki ditugu. Bestetik, garbiketa eta mugikortasun jasangarrirako ekimenak –bizikleten mailegua batez ere– antolatzen ditugu hainbat udalerritan. Eta oso garrantzitsuak dira gure formazio tailerrak ere. Berauetan, jendeak lanerako konpetentzia eta abilezia hartzeko aukera izaten du.\nNolakoak dira zuekin lan egitera hurbiltzen diren pertsona horiek?\nOrokorrean, aukera gutxi dituzten pertsonak dira, etorkinak batez ere. Hemen sare sozialik ez dutenak. Laguntzarik gabeko ama ezkongabeak ere badaude, harrera zentroetatik datozen gazteak, kartzelan egondakoak… Gizartean baztertuta daudenekin egiten dugu lan eta sarritan pentsatzen denaren kontra, bazterketak ez du zertan drogekin edota buruko gaixotasunekin lotuta egon behar.\nEta zuekin egon eta gero, zerekin egiten dute topo?\nErrealitate gordinarekin. Gure funtzioa pertsona horiek lan bat topatzea eta autonomoak izatea da. Azken hiru edo lau urteetan, oso emaitza onak izan ditugu, baina orain zailagoa da. Hala ere %40-50ak lana topatzen du. Enpresa ezberdinekin egiten dugu lan, hitzarmenak ditugu, baina egia esateko, gero eta zailagoa da.\nSei urte daramazu Emausen, zelan sartu zinen mundu horretan?\nSei urte daramat hemen. Une honetan, 41 langile eta 35 kooperatibista gara. Gizarte hezkuntza ikasten ari nintzen eta Elkar izeneko kooperatiba batean egiten nuen lan. Elkar Emausen sartu zen eta ni berarekin. Egia esateko, hasieran sekta itxura hartu nion.\nEz nintzen ausartzen galdetzera, baina badira kutsu erlijioso batekin lotzen zaituztetenak.\nBai, hala da. Jendeak argi du zer egiten dugun, baina gure jatorria eta finantzatzeko bideen inguruan zalantzak ditu. Badira kutsu erlijiosoa duten bigarren eskuko gauzak saltzen dituzten elkarteak eta nahasten gaituzte. Emausen erlijio eta iritzi politiko ezberdinetako jendea biltzen da. Egia da, izena biblikoa dela eta sortzailea apaiza bat izan zela, baina bilakaera handia izan du.\nZure lanetik zer da gehien gustuko duzuna?\nEgunero zerbait ikasteko aukera ematen didala. Gurekin lan egiten dutenek oso talde anitza osatzen dute. Jatorri, kultura eta esperientzia erabat ezberdinetako pertsonak dira eta horrek asko aberasten nau. Munduko ikuspegi errealagoa erakusten dit.\nOso mugatuta gaudela. Ez gara gugana hurbiltzen diren guztiengana heltzen eta beti ez dira gure helburuak betetzeko egoerarik onenak suertatzen. Gaur egun lana izatea gero eta zailagoa da denontzat, lan merkatua oso konpetitiboa da eta momentuz enpresariek nahiko itxita dituzte ateak oztopoak gainditzen saiatzen direnentzat. Sarritan, kristoren ahalegina egin eta gero horma berarekin egiten dute topo. Bestaldetik, gizarte laguntzaren bat jasotzen dutenek pairatzen duten kriminalizazioa arazo larria da.\nErronka handiak dituzue. Baduzue laguntzarik?\nEusko Jaurlaritza, Europako Gizarte Fondoak eta BBK bezalako erakunde pribatuek diruz laguntzen gaituzte. Bestaldetik, Lanbidek gizarteratzeko enpresak sortu eta martxan jartzeko laguntzak eskaintzen ditu.\nEmaus komunitateen nazioarteko kongresua Angelun egingo da aurten. Bertan parte hartuko duzue?\nParte hartuko dugu Nazioarteko Emauseko kideak garelako eta gure botoa eramango dugu, baina ez gara zuzenean bertan egongo. Kongresuan, gaur egungo munduan Emausek betetzen duen paperaz arituko dira. Ea egoera zail honetan alternatiba bat den galderari erantzungo diote bertaratzen direnek.\nEta zuk zer uste duzu? Zein da Emausen etorkizuna?\nHobeto edo okerrago, baliabide gehiago edo gutxiagorekin, lanean segituko dugu etorkizunean ere. Emausen izateko arrazoia hortxe dago oraindik. Ezberdintasunak gero eta handiagoak izaten segitzen dute eta badirudi jasanezina den sistema ekonomikoa mantentzearen aldeko borondatea dagoela oraindik ere.\nZertan eragiten dizue krisiak?\nGurekin lan egiten dutenen taldea handitu eta beraien erruduntasun sentimendua areagotu egin du krisiak. Eraikuntza bezalako sektoreak jaitsi egin direnez, badira pertsonak bizitza osoa horretan eman dutenak eta orain bestelako prestakuntzarik gabe kale gorrian daudenak eta gugana jo dutenak. Administrazioengandik ere murrizketak pairatu ditugu.\nBezero gehiago dituzue orain?\nEgia esateko ez dugu aldaketarik nabaritu. Saltzeko material gutxiago dugu, hori bai, jendeak gauza gutxiago botatzen du eta hori behintzat ez da txarra.\nGizarte indibidualistago edo solidarioago baterantz goaz?\nNire inguruan behintzat elkartasun handiagoa ikusten ari naiz. Kooperatiban ere hori nabaritzen da eta langileen artean zer esanik ez. Hemen ez dugu ordutegi edo egutegiarekin arazorik, benetan, harrigarria da langileen artean dagoen giroa. Pobreziak edo aukeren faltak ez zaitu zitalagoa egiten, kontrakoa baizik. Krisietatik asko ikasten dela uste dut.\n« Before Sebas Irazokiren hausnarketa Deiadar mobilizazioaren gainean martxoa 30, 2012\nAfterMaite Urzaa deustuarra Montrealetik martxoa 30, 2012 »


2019ko irailaren 4a\nXistor Haranbururen baldintzapeko askatasunaren aurkako helegitea aztertuko dute bihar\nUztailean, Parisko Zigorrak Aplikatzeko Auzitegiak begi onez ikusi zuen Frederic Haranburuk aurkeztutako baldintzapeko askatasun eskaera. Prokuradoreak, baina, erabakiaren aurkako helegitea aurkeztu zuen berehala. Bestalde, irailaren 11n aztertuko dute Josu Urrutikoetxearen baldintzapeko askatasuna.\n2019ko irailaren 3a\nBi gizonezkok bi emakume jarraitu eta jazartu dituztela salatu dute Plentziako jaietan\nIgande goizaldean jazo ziren gertaerak. Erasotuak izan ziren bi emakumeek laguntza eskatu behar izan zuten, bi gizonezkoren jarraipena eta jazarpena zirela-eta. Bi emakumeak laguntzen saiatu zen gizonezko bat, baina jipoitu egin zuten erasotzaileek, beste lau gizonezkok lagunduta. Bestalde, Larresoron emakume bat bortxatu dute iragan asteburuan, eta Bilbon, gizonezko bat atxilotu dute bere bikotekide ohia bahitu eta erasotzeagatik.\nMarixol Iparragirre preso dute oraindik, zigorra bukatu duen arren\nMarixol Iparragirre preso politikoak abuztuaren 27an amaitu zuen 20 urteko espetxe zigorra Frantziako Estatuan, baina atxilo dute oraindik Reauko kartzelan. Bihar Espainiaratuko dute, Auzitegi Nazionalean epaitu dezaten. Atzo estraditatu zuten Garikoitz Aspiazu, eta aurki epaituko dute. Bihar eramango dute epailearen aurrera. Bestalde, abuztua amaieran Espainiaratu zuten Mikel Karrera ere, eta iraila erdialdean epaituko dute Madrilen.\nHaurreskoletako administrazio eta kudeaketa alorreko langileek bost eguneko greba abiatu dute\nAtzo hasi zituzten lanuzteak haurreskoletako administrazio eta kudeaketa alorreko langileek. Ostiralera arte luzatuko dituzte grebak. Beharginek lan baldintzak hobetzeko eskaerak aurkeztu dizkiote partzuergoari, eta horiek bete ditzan presio egin nahi dute greba deialdien bidez.\nLau gizonezko atxilotu dituzte Iruñean, kalean hainbat emakumezko erasotzeagatik\nAtxilotuek ukituak egin zizkieten zenbait emakumeri, Iruñeko erdiguneko kale batean. Adingabeak dira erasotzaileetako hiru. Larresoron, Plentzian eta Bilbon ere sexu erasoak salatu dituzte azken egunotan.\nHiru gizonezkok emakume bat bortxatu dute Larresoron\nLarunbatetik iganderako gauean izan zen bortxaketa, Larresoroko jaietan. Erasotua izan zen emakumeak igande goizaldean jarri zuen salaketa.\nApoyos Metalicos enpresako 73 langile kaleratze arriskuan daudela salatu dute Altsasun\nLangileek salatu dute Olazagutiako lantokia itxi nahi duela enpresako zuzendaritzak. Hala gertatuz gero, 73 langile kaleratuko dituzte. Gainontzeko zortzi langileei Asturiaseko lantegietara lekualdatzeko proposamena egin die enpresak.\nIñaki Kijera omendu dute Donostian, duela 40 urte erail zuten leku berean\nIñaki Kijeraren erailketaren 40. urteurrenaren harira, omenaldia izan zen atzo Donostian. Espainiako Polizia Nazionalak 18 urteko gaztea tiroz hil zuen leku berean egin zuten ekitaldia. Kijera gaztetxeak deituta, dozenaka pertsona bildu ziren Kanpandegi kalean.\nBeste langile bat eraila Lezon, urteko hogeita hamargarrena\nIragan ostiralean, behargin bat eraila izan zen Lezon, soldatapean lanean ari zela. Aurten gutxienez 30 langile hil dituzte Euskal Herrian. Bihar elkarretaratzea egingo dute Ipintza industrialdearen sarreran.


Yolanda Barcinak Sarrionandia irakurtzen du • ZUZEU\nUxue Barkos Nafarroako presidente izateko bidean ei dagoen arren, Yolanda Barcina da oraindik erantzunkizun hori betetzen duen emakumea, gutxirako bada ere.\nUPN-ko kidea aztoratu samar dabil egunotan bere alderdiak erresuma zaharreko agintea ez ezik hiri buruzagikoa ere gal dezakelako; eta jakingo duzuenez, adierazpen “pizgarri batzuk” egin berri ditu Televisión Españolan.\nBoto emailea, nola ez, errespetatu egiten du Barcinak baina… hausnartu beharra ei du herritarrak -UPN bozkatu ez duen heinean beti ere-; Nafarroaren balizko etorkizuna egungo Venezuelara, Peronen Argentinara edo… Hitler aurreko Alemaniara hurbil baitaiteke! -Barcinak aipatu zituen herrialdeak-.\n1933an hauteskundeak irabazi eta Alemaniako boterea erdietsi zuten Naziek, eta ezagun da geroztik, demokratarik sutsuenek beti erabiltzen dutela gertakaria adibide gisa, hauteskundeen emaitzak gustuko izan ez dituztenean (3.43 minutuan aipatzen du Barcinak).\nBarcinak honela agurtzen ditu nafarrak.\nBarcinaren konparaketa, beraz, ez da gauza berria, baina esandakoen larriaz oharturik, TVE-ko kazetariek beste bi aldiz galdetu behar izan diote, “Nafarroaren egoera Hitler agintera heldu zeneko Alemania Naziarekin konparatu duzu?” (6.02 eta 7.22 minutuetan). Guztietan, argi erantzun gabe, “kakamokordoa hemen utzita joan da” Barcina.\nBilduk Iruñeako alkatetza lortzeko aukera izatea Naziak boterera heltzearekin parekatzeaz gain, Barcinak sistema elektoralean aldaketak proposatu -bigarren buelta baten aldeko agertzen da, Frantzian bezala (5.21 minutuan)- eta “antisistema”-tzat jotzen dituen alderdiei komunikabideetan tokia mugatzea iradokitzen du (6.46 minutuan); beti ere hiritarren mesedetan, ez pentsa!\nAtentzioa eman digu, bestalde, 12 minutuko elkarrizketan -bi aldiz esanak kenduta laburtu egin dugu-, eta kazetariek Nafarroako Gobernuagatik galdetzen dioten arren, Barcinak Iruñeko Udala hartzen duela behin eta berriro ahotan.\nNafarroa ahitzearekin nahikoa ez eta hiritarren, sistema elektoralaren zein komunikabideen errua da orain UPN-k agintea galtzea. “LLega la alternativa KAS”, dio presidentak! (1.30 minutuan).\nAldaketa garai honetan, hausnarketa sakon bat eskatzen die hiritarrei Barcinak. Berak, bere aldetik eta oraindik ere UPN-ko presidente den aldetik, ezker-eskuin egin du “Autokritika”; antza denez irakurria du Joseba Sarrionandiaren “Hitzen ondoeza” (Txalaparta, 1997) hiztegi-saiakera.


Hiru kasu berri atzeman ditu Osasun Sailak Azpeitian - Azpeitia - uztarria.eus\nHiru kasu berri atzeman ditu Osasun Sailak Azpeitian\nAnartz Izagirre 2021-02-18 13:08\n100.000 biztanleko intzidentzia tasan ez da aldaketa handirik izan, eta 308,80koa da gaur-gaurkoz. Bestalde, Hego Euskal Herrian apur bat gora egin dute kasuek.\nEusko Jaurlaritzaren Osasun Sailak argitaratu ditu atzo, asteazkena, egindako PCR eta antigeno proben emaitzak, eta herenegun baino bost kasu gehiago atzeman dituzte eskualdean. Urola Kostako positibo guztiak hiru herritan hauteman zituzten atzo. Azpeitian hiru egun jarraian herrian positiborik hauteman ez bazuten ere, atzo hiru kasu berri zenbatu zituen Osakidetzak. Hala eta guztiz, intzidentzia tasan ez da aldaketa handirik izan, eta gaur-gaurkoz 308,80ko tasa du herriak; beraz, eremu laranjan jarraitzen du.\nBestalde, eskualdeko kasu gehien Zumaian izan dira; izan ere, bost kasu zenbatu zituzten atzo, eta uneotan 100.000 biztanleko hamalau egunetako tasa 203,52koa da herrian. Azken egunetako joerari erreparatuta, igoera txiki bat izan da han, baina oraindik ere eremu horian jarraitzen dute.\nZarautzen, berriz, lau positibo berri zenbatu zituzten atzokoan, herenegun baino bi gehiago. Gaur-gaurkoz 282,69ko tasa dute eskualdeko herririk jendetsuenean; beraz, eremu horian jarraitzen dute.\nEskualdeko gainontzeko zortzi herrietan, berriz, ez zuten positibo bakar bat ere zenbatu. Orion tasak beheraka jarraitzen du, eta eremu horia gertu dute; izan ere, uneotan 309,85eko tasa dute. Azkoitian ere intzidentzia tasak behera jarraitzen du, eta 133,52ko tasa dute orain. 5.000 biztanletik beherako herrietatik aipagarriena, berriz, Zestoako kasua da. Osasun Sailak atzokoan ez zuen han kasu berririk zenbatu, baina bertan eskualdeko intzidentzia tasarik altuena dute oraindik, 410,89koa, hain justu.


Aktibitate pultsera, erloju eta betaurreko adimendunak... Wearableak\nHasiera/Berrikuntza, Erosketak, Internet eta Teknologi berriak, Orokorra/Aktibitate pultsera, erloju eta betaurreko adimendunak… Wearableak\nZiurrenik azken aldian wearable hitza sarritan entzun duzula, baina agian zer esan nahi ote duen pentsatzen ari zara. Teknologia jantzigarria esan nahi du, hau da, janzteko arropa edo osagarriak (pultserak, erlojuak, betaurrekoak) direla eta hauek elementu teknologiko edo elektronikoak dituzte erantsiak.\nFuntzio aukera zabala eskaintzen dute, erritmo kardiakoa neurtu, pausuak kontatu, dei bat hartu, jakinazpenak jaso…\nTeknologia jazten da: aktibitate pultsera, smartwatcha, adimendun arropa eta betaurrekoak…\nTeknologia jazten da: aktibitate pultsera, smartwatcha, adimendun arropa…\nZein weareable mota daude?\nMerkatuko ohikoenak dira. Smartwacha errealitatean konputaturizatutako erloju bat da, hau da, eskumuturrean telefono mugikor bat eramatearen antzekoa. Erloju garaikideenaren funtzioak gure mugikorreko funtzio basikoekin elkartu ez gero honen emaitza Smartwatch bat litzateke.\nAskok gure smartphonarekin sinkronizatu eta bat egiteko bereizitasuna dute. Erlojuaren bitartez deiak jaso, e-mailak bidali, zitak kontsultatu, sare sozialetan jardun… GPS, NFC, Bluetooth… ezaugarriak dituzte.\nAndroid sistema eragilea duten smartwatchak aurkitu ditzazkegu edo Appleren iWatcha iOS sistemarekin.\nSmartwachez gain kirol erlojuak topa ditzakegu. Erloju hauek jarduera fisikoa egiten dugunerako diseinatuak daude: korri, txirrindularitza, mendi birak, igeriketa, triatloia…\nEzaugarri moduan, GPS, pultsometroa, altimetroa… izaten dituzte. Modu honetan eginiko bidea ikus dezakegu, oinez edo igeri eginiko distantzia neurtu, desnibel perfila ikusi…\nPultsera zenbatzailea edo aktibitate pultsera:\nWeareable sinpleenak dira, tamaina txiki eta diseinu modernokoak. Bereiziki gure osasuna hobetzeko diseinatua dago aktibitate pultsera, gure eguneroko jarduera fisikoa neurtuz eta sedentarismoa baztertuz.\nFuntzio ezagunenak loaldi monitorea, eguneroko jarduera, podometroa denbora eta ibilitako distantziarekin, aktibitate ezaren denbora, pultsometroa, kaloria neurtzailea, baita gure smartphonean jasotzen ditugun mezuak jakinazten dizkigu bibrazioz ere edo goxo-goxo esna gaitezen alarma izan dezakete.\nModeloaren arabera eskaintzen dituzten ezaugarriak alda daitezke.\nJarduera pultseren konparatiba\nOndorengo wearableak erabilera orokorretik aldentzen dira, baina interesgarria da ezagutzea:\nOrokorrean hatz bat bera mugitu gabe erabil daitezke, ukimen sistema nagusiki ahots bidezko aginduez ordezkatzen da.\nKamerak dituzte argazki edo bideoak egiteko, galderak egin, Internet bidez bilaketak egin, telefonoa aktibatu, agenda errebisatu edo posta elektroniko bat diktatu, gure begien aurrean dugunaren inguruko informazioa lortu…\nMerkatua oso zabala da, gure pultsua erakusten duten kirol kamisetak, gure kaloria gastua neurtzen duten zapatilak, golfean mugimendu egokienak egiten laguntzen dizuten arropak, led bidez argiztatzen duten jertseak, eguzki plakak soinean eramanez gure smartphonea kargatzea baimentzen duten soinekoak…\nLangileen segurtasunean ere teknologia erabiltzen da, adibidez suhiltzaileen kaskoetan oxigeno maila ikusi dezakete eta baita suhiltzaileak jasan dezaken tenperatura sute batean, GPSa ere badute langilean non aurkitzen den jakin ahal izateko.\nZerrenda honen ondoren, zein wearable mota aukeratuko duzu?\nKZguneako “Azken gailu teknologikoak ezagutu” hitzaldia, azken teknologietara gerturatzeko aukera ezin hobea izan daitekede. Eman izena!!!\nKZgunea2016-12-22T20:31:28+02:002016/12/14|Berrikuntza, Erosketak, Internet eta Teknologi berriak, Orokorra|Iruzkinik gabe


Asier eta biok - Wikipedia, entziklopedia askea.\nAsier eta biok Aitor Merino eta Amaia Merinok idatzitako eta zuzendutako dokumentala da, 2013an ekoiztua. Aitor eta Asier Arangurenen arteko adiskidetasun harremanaren bidez, ETAren eta euskal gatazkaren zergatiak azaltzen saiatzen dira zuzendariak.\n« Asier eta biok Iruñean ikaskide izan ginen 80ko hamarkadan. Ondoren, bide ezberdinetatik jo genuen. Nik, aktore izateko goseak bultzatuta, Madrilera jo nuen; hiriak harrera ona egin zidan eta bazter guztietan egin nituen lagunak, aktoreak gehienak. Bien bitartean, Asier Iruñean bertan bizi zen eta konpromiso politiko handiko ekimen desberdinetan murgildu zen. Urrun bizi arren, Asierrek eta biok adiskidetasuna mantendu genuen.\nUrteak pasa ziren eta nire ametsa egi bihurtu zen: aktore egin nintzen. 2002ko martxoan, Asier ezkutatu egin zen; polizia zeukan atzetik ETAkide zelakoan. Asierrek zortzi urte eman zituen espetxean. Urte guztiotan askotan hitz egiten nien nire Madrilgo lagunei Asierren inguruan eta gure adiskidetasunaz. Baina askotan, nik ere erantzuteko zailtasunak nituen galderak botatzen zizkidaten. Nola azaldu nire lagunei ETAko kide batekin nuen adiskidetasuna? Nola ulertarazi zerk bultzatu zuen erabaki hori hartzera, niri ere ulertzea kostatzen zitzaidanean?\nAskatu zuten egunean, 2010eko uztailean, kamera hartu eta galdera horri erantzuteko gai izango zen pelikula egitea deliberatu nuen. Hori zen nire asmoa eta, aldi berean, zergatik ez, Madrilgo lagunen eta Asierren arteko ulertze-bideak sortzea. Nolanahi ere, nire egitasmoa ez zen uste bezain erraza gertatu….\nDokumentalak Euskal Herrian\nAzken aldaketa 27 azaroa 2019(e)an, 20:23(e)tan\nOrriaren azken aldaketa: 27 azaroa 2019, 20:23.


Euskal gatazka AEBetan, EAren ikuspegitik | EA - Eusko Alkartasuna\nHasiera » Gaurkotasuna » Euskal gatazka AEBetan, EAren ikuspegitik\nEuskal gatazka AEBetan, EAren ikuspegitik\nArgitaratua honek egina: Prentsa Bulegoa data Uzt 21, 2006 honetan: Gaurkotasuna\nOrain arteko harremanak sakontzea ere izan du helburu EAk AEBetara egindako lierni alkorta\nEusko Alkartasuneko lehendakari Begoña Errazti AEBetan izan da hamabi bat\negunez, «orain arteko harremanak sakontzen, eta batez ere oraingo egoera\nkontuan izanik Euskal Herriko bake prozesuaren eta normalizazio politikoaren\ninguruan Euskal Herrian egiten ari diren urratsen berri ematen». New Yorken\neta Washingtonen, Euskal Diasporako, Alderdi Demokratako, Bake Institutuko\neta Columbia Unibertsitateko kideekin bildu da Errazti.\nBake prozesuaren harira, Columbia Unibertsitatean mintegi bat eman du\nErraztik. Bertako ikasle nahiz irakasleei zuzenduriko mintegian, «bake\nprozesua, normalizazioa eta oraingo egoera Euskal Herrian izan nituen\nmintzagai», azaldu du Erraztik. Mintegiaren garrantzia handia dela deritzo,\n«gaian sakontzeko aukera eskaintzen baitu».\n«Bake Institutua erakundean, bestalde, gatazken konponbidean adituak dira,\neta Euskal Herrian zertan dihardugun aztertu genuen». Bertan, euskal\nhezkuntzaren inguruan duten ustea oso interesgarri deritzo Erraztik. «Euskal\nHerrian dugun bakerako hezkuntza goraipatu zuten eta hori beste hainbat\ngatazkatan ez dutela ikusi nabarmendu zuten bertako kideek».\nEuskal Diasporari dagokionez, Erraztiren arabera, «diasporaren nahiak eta\nbeharrak ikusten izan gara, euskaldunek leku bakoitzean behar duten hori\naztertzen». Kultura eta hizkuntza alorreko harremanak indartzeko saioa ere\nizan da bisita, «baina baita harreman ekonomikoak posible egiteko ere».\n«Ezinbestekoa da mundu globalizatu honetan harreman horiek heziketan\noinarritzea eta Euskal Herritik bultzatu behar dugu, eta hori Eusko\nJaurlaritzak gauzatzeke duen lana da», azpimarratu du EAko lehendakariak.\nAlderdi Demokratako ordezkariekin izandako bilerak ontzat jo ditu, «nahiz\neta kontraste politiko handia ikusi dugun hainbat alorretan».\nErakunde orotan harrera ona izan duela onartu du Erraztik, «orain arte,\nAznarren eraginez bereziki, Euskal Herria terrorismoarekin lotzen zuten eta\nmodu txarrean ikusten gintuzten», baina orain beste giro bat sumatu du.\nSENATARIAK ERE AEB-ETAN. Espainiako Senatuko ordezkaritza bat ere AEBetara\njoan da. Senatuko presidentea, Senatuko Mahaiko hiru kide eta zazpi talde\nparlamentarioetako kide bana joan dira AEBetara, horien artean EAJko Joseba\nWashington, New York eta Chicagora egindako bidaiaren xedeetako bat AEBetako\nparlamentarien eta Espainiako ordezkarien arteko harremanak hobetzea izan\nda. Horretaz gain, NBErekin eta NDFko zuzendari Rodrigo Ratorekin ere bildu\ndira. Ondorengo egunetan enpresari espainiarrekin eta Chicagoko Udaleko\nalkate zein zinegotziekin ere biltzekoak dira.


Super Marioren 35. urteurrena ospatzeko joko eta bilduma bereziak kaleratuko ditu Nintendok – PixelBerri\nSuper Marioren 35. urteurrena ospatzeko joko eta bilduma bereziak kaleratuko ditu Nintendok\nDate: 03/09/2020Author: Lan 0 Iruzkinak\nSuper Mario 3D All-Stars, Super Mario 3D World + Bowser’s Fury eta beste hainbat joko iragarri dituzte ezusteko Direct batean.\nOrain hilabete batzuk zurrumurruek aurreratu zuten, eta bete egin da. Nintendo bere maskotaren 35. urteurrena ospatzeko ekimena abian jarri du ezustean emandako Direct baten bidez. Super Marioren hainbat bideojoko kaleratuko dituztela iragarri du N Handiak.\nUrteurrenaren baitan kaleratuko duten jokorik nabarmenena iturginaren abentura tridimentsional esanguratsuenetako batzuk batuko dituen bilduma izango da. Super Mario 3D All-Starsek Super Mario 64, Super Mario Sunshine eta Super Mario Galaxy bilduko ditu Nintendo Switcherako.\nJatorrizko bideojokoen birmasterizazioak izango direla azaldu dute Directean. Atal grafikoaren aldetik hainbat hobekuntza ekarriko dituzte: bereizmen handiagoa edukiko dute N64, Gamecube eta Wiiko jokoek, eta 16:9ko pantailentzako euskarria izango du, esaterako Sunshinek. Nola ez, Joy-Conentzako euskarria izango dute.\nBildumak gehigarri bereziak ere edukiko ditu: Hiru lanen soinu bandak entzungai egongo dira jokoaren menuetan.\nArgitaratze data ere iragarri dute, eta uste baino lehenago kaleratuko dute. Super Mario 3D All-Stars irailaren 18an eskuratu ahalko da Switcherako. Hala ere bilduma epe mugatu baterako egongo da salgai: datorren urteko martxora arte eskuratu ahalko da soilik. Nintendok ez du erabaki honen zergatia azaldu oraindik.\nJatorriz SNESerako argitaratutako lehenengo All-Stars ere iritsi da kontsola hibridora. Gaurtik aurrera Super Mario Bros. 1, 2, 3 eta Lost Levelsen remakeetara jokatu ahalko da. Nintendo Switch Online zerbitzuaren baitan kaleratu dute klasikoen bilduma.\nBideojoko klasikoak Switchera ekartzearekin batera Wii Urako Marioren jokorik handiena ere porteatuko dute azken kontsolara. Super Mario 3D World bikaina berritasunekin helduko da Switchera: Bowser’s Fury deitutako espantsioa gehituko du port honek.\nDatorren urtean ikusiko dugu berriz 3D World: otsailaren 12an kaleratuko du Nintendok.\nMario Kartek ere bere txokoa izan du aurkezpen digitalean. Mario Kart Live: Home Circuit errealitate areagotuko bideojokoa izango da. Jokatzeko kamara integratuta edukiko duen jostailuzko kart bat erabiliko da: berarekin jokatuko da, etxean edo nahi dugun tokian zirkuituak eraturik.\nMario eta Luigiren kartak eskuratu ahalko dira. Lau jokalarik batera lehiatu ahalko dute tokiko jokalari anitzentzako joko motarekin. Lasterketa joko xelebre hau urriaren 16an ikusiko dugu Switchean.\nBattle royalen mundua ofizialki zapalduko du Mariok. Super Mario Bros. 35en beste jokalariei arerioak bidaliko dizkiegu, guk geuk bizirik iraun eta puntuak eskuratzen ditugun bitartean.\nEpe mugatu batean jokatu ahalko den bideojoko digitala izango da: urriaren 1etik hasita martxoaren 31ra bitartean jokatu ahalko da Nintendo Switch Online zerbitzuaren baitan.\nKontsola berezia ere ikusiko dugu urteurreneko produktuen artean. Game & Watch: Super Mario Bros kontsola eramangarrian Super Mario Bros. eta Lost Levels klasikoetara jokatu ahalko da. Ez da G&W berezi honek ekarriko duen eduki bakarra izango: hainbat ezusteko eta gehigarri izango ditu. Azaroaren 13an merkaturako dute.\nBideojokoez gain Mariorekin harremana duten askotariko ekimen eta elkarlan bereziak egingo direla agindu dute Nintendokoek. Urteurrena modu apartean ospatzeko Super Mario Kart Tour, Animal Crossing, Super Smash Bros. Ultimate eta Splatoon jokoen baitan lehiaketa bereziak antolatuko dituzte. Gainera, merchandising berezia ere kaleratuko dute.\nNintendo Direct osoa ikusi nahi baduzu, hemen duzu Marioren iragarpen guztiak batzen dituen aurkezpena.\nAlbisteaMario Kart Live: Home CircuitNintendoSuper Mario 3D All-StarsSuper Mario 3D WorldSuper Mario Bros.Super Mario Bros. 35Super Mario Bros. 35. urteurrenaSwitch\nAurrekoa Previous post: Nvidiaren RTX 30 serieko txartel grafikoek 8K-ra jokatzea ahalbidetuko dute\nHurrengoa Next post: The Witcher 3 belaunaldi berrira igaroko da atal teknikorako hobekuntzekin\nJaponiako paisaiak edertuko dituen doako eguneraketa jasoko du Microsoft Flight Simulatorrek\nAmong Us 2ren garapena bertan behera utzi du Innerslothek\nAbentura Akzioa Albistea Analisia Android Bandai Namco Borroka Erreportajea Microsoft Nintendo PC PC Analisiak PS4 PS5 Sony Steam Switch Ubisoft Xbox One Xbox Series X


Alternatibak Super free chat - onena Super free chat Alternatiba\nAlternatibak Super free chat — onena Super free chat Alternatiba\nOrdena emateko erabiltzaile-esperientzia hobea gure web orrian Cookieak erabiltzen dugu. Cookieak onartzen pribatutasun-politika free chat, Super free chat: Multi free chat alternatiba. Free chat eta Emakumeen Alternatiba auf Deutsch, Free Webcam Chat Erruleta oinarritutako erregistroa gabe Cam chat free chat Webcam Komunitatea. Erabili zure kamera eta betetzen anitza Mundu osoko pertsonak. Fungos bat da Txat bat on Bat, arrotz, jende guztiak mundu osoko konektatu elkar.\nFree chat marka bat da Zerbitzu berria testu bakar, eta mikrofono-oinarritutako berriketan mundu osoko pertsona. Tiny Chat bat da Txat bat on Bat nahi duten pertsonentzat jende berria ezagutu. Egingo bidez komunikatzen. Gune bat da, Bat-on-Ko Txat da, embroider. Erabiltzaileek izena eman hemen doan eta izen-ematea gabe. Dira duzun bila zuzena Gutuna modu ingelesez. Ondoren, bazoocam egokia izan liteke, hemen German-hiztunen bazkide. Online Dating — anonimo Abiadura Lan plataforma. Online Datazio Eskaintzen kopuru handi bat Txat gelak non duzu, azkar eta erraz. Emakumeen modu handi bat da lagun berriak ezagutzeko. When you use Omegle, beste erabiltzaile da, ausaz. Bideo txateatzen bat da chat German-hiztunen erabiltzaileek, printzipioa ausazko bilaketa the solaskide da ondo sortu da. Ausazko chat webcam chatroulette bezalako eta emakumeen. Ezaugarri Bideoak eta screenshot Submittend Mutil itsasoa. Hasiera free chat multi-chat. Free Chat Gelak eta Doan Cam Chat Gela Cam Neskak eta Mutilak. Free Chat Webcam edo free chat erregistroa gabe, cam chat web. Free chat Alternatiba Webcam eta Testu-Txata. Bete fun jende berria Txat, ez dago izena emateko edo saioa hasi behar da. Free Chat Webcam batekin HD kalitatea. Hemen, gaixoaren duten pertsonak ez dira soilik bilatzen erotiko betetzen. Re: Chat gabe. Lollichat bat da, Amateur free Video Chat Komunitate antzeko Camp, Emakumeen eta Chatroulette non ausazko Ezezagunen betetzen. Duzu Betetzen. Sexy Girls zure eremu. Orain Txat pribatua ezagutu. Chat. SKL. itzalita, delako Toby da. Free Video Chat Komunitatea. Berehalako sarbidea, ez da izen-ematea. Aurkituko duzu gurekin, gurekin maite. Amateurrak beti libre izan ez baldintzak erregistroa. Chat. Orain behealdean. Konektatu duzu zure Webcam Ezezagun bat, dibertigarria Berriketan harrigarria da jendea. Bideo-Txata edonork zure herrialdean. Free chat eskaintzen Dizu aukeraketa handi bat txat gelak antolatutako herrialde, eskualde, eta gaiak. Hitzaldian bat izan daiteke. Combo da lekua bete ezin hobea Arrotz bidez free Videochat. Orain hasi eta konektatu ausazko Ezezagunekin. Piztu zure Cam, dibertitzeko eta. Chatroulette bezalako Top Zerrenda best free chat Ausazko Txat Alternatibak munduan. Lortu zure gogoko free chat orria. Ez Webcam beharrezkoa da ikusi edo entzun. Kontrolatzeko Zure txat gela, bidali mezu mugagabea. Watch Live Bideo eta lagunekin txateatzeko. Sortu zure Zuzeneko kanala. Fun asko lagunekin. Video chat ahal izango duzu web orri bat erraz mundu osoko pertsona ikusi, entzun, eta berriketan. Video chat free-taldeko bideo txata. Ez Astero, ez hassle. Lehenespenez, gelak zerrendatzen dira arrazoi izan daiteke publiko direktorioa. Bada, hau da, beraz. Webcam Chat Komunitatea. Lagun berriak aurkitu mundu osoan zehar. Chat, crucero, flirt eta play jokoak Indian neska. Bat baino askoz gehiago Chat. Hey-pertsona bat da, esperimentala oinarritutako proiektu zain dauden Patente random video hitzaldian. Sentitu ahal izango duzu Buzz. Konektatu zure Webcam eta joko hau play ausazko Chat. Interfact aukera ematen Ezezagunen mundu osoko doan. Awesome Chat, transferitzeko dezakezu Audio eta Bideoa denbora errealean. Cool berriketan, jende berria ezagutzeko eta flirt, hilt.\nIndian love Online da, istripu bat gertatzeko video chat plataforma. Best free chat, Emakumeen Alternatiba merkatuan. Ausazko chat, bizi kamerak, Bizi Sexuaren arabera. Chat free Webcam. Asko Singles chat chat. Ala bazkide batekin bizi Webcam edo Cam chat lagunekin ez da nazioarteko sare sozial Mutil webcam. Chat eta pertsona erantzuteko mundu osoko honetan Chat Erruleta estiloa. Izango charte esker, Ausazko chat aurkituko duzu aurkitu bazkide bat duzu gertu, zure profila ezar dezakezu irizpideak zure txat bazkide, ala ez. Webcam bat da aktibo webgunean, Online Komunitate bat benetako pertsonen benetako web-Kamerak denbora errealean Zuzeneko bideo, testu eta Ahots-Txata. Crazy Cam bat da Webcam chat Komunitate — ezagutu zure lagunekin edo jende berria ezagutu Chat. Hitz egin dezakezu Chat bidez, eta Webcam. Oso erraza-to-erabiltzeko Ataria azkar Video hitzaldian, hitzaldiak edo Bideo txat gelak. Interaktiboa txat gelak ahal izango leihoan. Chatrandom berri bat da free chat Alternatiba hedatua funtzionaltasuna. Gehien free Web Gela chat edo Radom chat. Ari gara zure azken bilatzailea Alternatibak mota guztiak, online zerbitzuak eta Software online denda. Gurekin batera, beti dago Alternatiba bat. Ez duzu aurkitu Alternatiba egokia, edo, besterik gabe, sekretu bat dizkigu. Ondoren, ekarri du\n← Gehien Beautiful Indian Neska Mundu - Duzu me Eta Joerak\nProSieben - Bideoak →